Korea Utara lancar dua lagi peluru berpandu balistik
Oleh KOSMO!

9 Oktober 2022, 5:05 pm
PYONGYANG – Korea Utara melancarkan dua lagi peluru berpandu balistik jarak dekat dari kawasan bandar Munchon di wilayah Kangwon ke perairan timur Semenanjung Korea awal hari ini, kata Ketua Staf Bersama Korea Selatan.
Menurut stesen penyiaran CNN, peluru berpandu itu dilancarkan antara pukul 1.47 pagi (waktu tempatan) dan 1.53 pagi (waktu tempatan) hari ini, demikian menurut Menteri Pertahanan Jepun, Toshiro Ino.
Kedua-dua peluru berpandu itu jatuh di luar Zon Ekonomi Eksklusif (EEZ) Jepun.
Peluru berpandu pertama dianggarkan meluncur sejauh kira-kira 350 kilometer (km) dengan altitud maksimum kira-kira 100 km di udara, kata Ino. Peluru kedua juga melalui jarak yang hampir sama.
Jelas Ino, tiada kerosakan berlaku ke atas kapal-kapal di laut tetapi kementerian itu masih menganalisis butiran kejadian dan menyiasat jenis peluru yang dilancarkan, termasuk kemungkinan ia adalah peluru berpandu balistik yang dilancarkan dari kapal selam.
“Tentera Korea Selatan kini memperkukuh pengawasan dan kewaspadaan serta mengekalkan kedudukan kesediaan penuh sambil bekerjasama rapat dengan Amerika Syarikat (AS),” kata Ketua Staf Bersama Seoul.

Insiden hari ini menandakan pelancaran kali ke-25 oleh Korea Utara tahun ini, yang merangkumi peluru berpandu balistik dan peluru berpandu kapal selam.
Pelancaran terakhir sebelum ini berlaku Khamis lalu apabila Pyongyang melepaskan dua peluru berpandu balistik jarak dekat selepas dua minggu tidak melakukannya.
Pengawal Pantai Jepun mengarahkan kapal-kapal untuk memberi perhatian kepada maklumat agar tidak mendekati sebarang objek yang jatuh di laut. Mereka diminta untuk melaporkan sebarang maklumat yang berkaitan. – Agensi


Lelaki maut kereta terbabas langgar penghadang jalan
Oleh ASLIZA MUSA

9 Oktober 2022, 5:39 pm
GERIK – Seorang lelaki maut manakala rakannya cedera selepas kereta dinaiki mereka terbabas melanggar besi penghadang jalan di Kilometer 4, Jalan Raya Timur Barat (JRTB) Gerik-Jeli di sini hari ini.
Mangsa yang maut dikenali Mohamad Hairul Hakimi Fairul Anuar, 21, yang parah selepas tersepit di tempat duduk pemandu kereta Proton Wira.
Jurucakap Jabatan Bomba dan Penyelamat Malaysia (JBPM) Perak berkata, sepasukan anggota dari Balai Bomba dan Penyelamat (BBP) Gerik dihantar ke lokasi kejadian selepas menerima maklumat pada pukul 11.50 pagi.
“Kemalangan membabitkan sebuah kereta Proton Wira yang terbabas melanggar penghadang jalan. Seorang lelaki tersepit pada bahagian pemandu, manakala rakannya yang cedera berjaya keluar sendiri.
“Mangsa disahkan meninggal dunia di lokasi kejadian oleh pegawai perubatan. Mayat mangsa diserahkan kepada pihak polis untuk tindakan lanjut,” katanya. – KOSMO! ONLINE


Datang lawat pameran, rezeki dapat hadiah motosikal
Oleh ADNAN IBRAHIM

9 Oktober 2022, 4:50 pm
KLUANG- Niat seorang wanita dari Taman Sri Lambak yang datang ke Karnival Tentera Darat untuk melihat aset pertahanan rupanya membawa tuah apabila terpilih untuk memenangi hadiah utama cabutan bertuah iaitu sebuah motosikal jenis SYM, 125.
Rusilah Moyong, 47, selain melihat aset pertahanan, kedatangannya juga untuk bertemu dengan Ahli Parlimen Sembrong yang juga Menteri Kanan Pertahanan, Datuk Seri Hishammuddin Hussein.
“Ketika beliau datang ke khemah utama tadi, saya sempat bergambar dan menemuinya sambil berseloroh agar nombor tiket cabutan bertuah saya menjadi pilihan untuk memenangi hadiah utama.
“Selepas dua pemenang nombor dua dan tiga diumumkan, saya bagaikan bermimpi apabila nombor tiket saya disebut oleh juriacara majlis,”katanya.
Rusilah turut melahirkan rasa teruja apabila dua pemimpin kesayangannya iaitu Hishammuddin serta Menteri Besar Johor, Datuk Onn Hafiz Ghazi yang menyampaikan hadiah kemenangan itu.


Amaran ribut petir di enam negeri
Oleh KOSMO!

9 Oktober 2022, 5:20 pm
PETALING JAYA – Sebanyak enam negeri diberikan amaran ribut petir susulan hujan lebat serta angin kencang yang diramalkan berlaku sehingga pukul 6 petang ini.
Jabatan Meteorologi Malaysia (MetMalaysia) dalam satu kenyataan berkata, amaran itu melibatkan seluruh negeri Perlis, Wilayah Persekutuan Labuan serta beberapa daerah di Kedah, Terengganu, Sarawak dan Sabah.
“Ribut petir, hujan lebat dan angin kencang dijangka di negeri berlaku di beberapa daerah di Kedah seperti Langkawi, Kubang Pasu, Padang Terap dan Sik.
“Keadaan sama juga dijangka berlaku di Terengganu melibatkan daerah Marang dan Dungun,” katanya di sini tadi.
Selain itu, amaran ribut petir turut dikeluarkan bagi negeri Sarawak melibatkan kawasan Mukah, Bintulu, Miri dan Limbang.
“Di Sabah pula, amaran ribut petir dikeluarkan bagi Pedalaman (Sipitang, Tenom, Kuala Penyu, Beaufort dan Nabawan), Pantai Barat (Papar, Putatan, Penampang, Kota Kinabalu, Tuaran dan Kota Belud), Tawau (Lahad Datu), Sandakan (Telupid, Kinabatangan, Beluran dan Sandakan) dan Kudat,” ujarnya.

Terdahulu, dilaporkan empat mukim di Baling, Kedah dilanda banjir kilat awal pagi ini susulan hujan lebat berterusan sejak malam tadi menyebabkan 81 keluarga terjejas. – KOSMO! ONLINE


“Luar setinggan, dalam kondo”
Oleh KOSMO!

9 Oktober 2022, 5:14 pm
PETALING JAYA – Mungkin kita selalu dengar ayat ‘luar setinggan, dalam kondo’ bagi menunjukkan sebuah kediaman yang luarannya nampak buruk, manakala di dalamnya cantik ibarat mahligai mewah.
Ternyata hal ini sememangnya wujud, berlegar di beberapa laman deko rumah di laman sosial Facebook ketika ini berkenaan foto sebuah rumah kampung yang dilihat secara luarannya seperti rumah buruk.
Namun, perkongsian daripada pemilik asal foto tersebut, Paradise Paradise Yameela menunjukkan sebuah rumah papan yang dihias dalamannya seperti sebuah rumah moden.
Pilihan perabot serta eksesori rumah terbabit dilihat tepat dengan padanan warna dinding yang dipilih oleh tuan kediaman tersebut.
Tidak dipastikan secara tepat di mana lokasi sebenar kediaman itu namun, dilihat kepada kereta Proton Wira di halaman rumah ternyata lokasinya adalah Malaysia.
Rata-rata pengguna media sosial turut memuji kebijaksanaan tuan rumah dalam memilih tema sesuai yang menjadikan kediaman tersebut nampak segar dan baharu.

“Kalau duduk dalam rumah ini memang tidak nampak keadaan sebenarnya dari luar, bijak pemilik rumah ini,” kata Nad Rusali.
“Mana-mana kediaman tidak kira buruk atau baru, kalau kita pandai hias memang akan jadi cantik.
“Saya puji pemilik rumah ini, rasanya tidak banyak dia habis, tapi aturan perabot dan hiasannya menampakkan rumah ini mewah dan baharu,” jelas Teh Ah. – KOSMO! ONLINE.


170 penagih, pengedar dadah dicekup dalam tiga hari
Oleh ROHANA MOHD. NAWI

9 Oktober 2022, 3:39 pm
KOTA BHARU – Seramai 170 penagih dan pengedar dadah dicekup sepanjang tempoh tiga hari Ops Tapis yang dijalankan di seluruh negeri Kelantan bermula Khamis lalu.
Dalam operasi yang berakhir semalam itu, kesemua suspek berusia dalam lingkungan 19 hingga 60 tahun ditahan selepas dipercayai terlibat dengan pelbagai kesalahan membabitkan pengedaran dan penyalahgunaan dadah.
Ketua Polis Kelantan, Datuk Muhamad Zaki Harun berkata, sepanjang tiga hari Ops Tapis dijalankan, polis turut merampas pelbagai jenis dadah yang dianggarkan bernilai lebih RM37,000.
Menurutnya, kesemua dadah yang dirampas dalam operasi berkenaan boleh dibekalkan kepada 3,775 orang penagih.
“Dalam operasi berkenaan, polis turut berjaya menumpaskan satu sindiket pengedaran dadah selepas menahan dua lelaki yang berusia 22 dan 40 tahun.
“Kedua-dua suspek itu ditahan di tepi jalan di Kampung Cherang Lali, Tanah Merah dan di sebuah rumah di Kampung Kusial Baru, Tanah Merah,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.

Mengulas lanjut, Muhamad Zaki berkata, suspek pertama berusia 22 tahun ditahan selepas memiliki 100 botol plastik mengandungi serbuk putih disyaki dadah jenis heroin yang dianggarkan bernilai RM200,000 di tepi jalan kira-kira pukul 4 petang.
Katanya, susulan penahanan suspek itu, polis terus menjalankan serbuan di sebuah rumah di Kampung Kusial Baru sebelum menahan seorang lelaki berusia 40 tahun dan merampas satu kilogram dadah jenis syabu yang dianggarkan bernilai RM36,000 yang disembunyikan di bawah katil.-KOSMO! ONLINE


Padah palsukan surat Pejabat Sultan Kelantan, empat diberkas
Oleh ROHANA MOHD. NAWI

9 Oktober 2022, 4:07 pm
KOTA BHARU – Empat lelaki ditahan selepas dipercayai memalsukan surat Pejabat Sultan Kelantan mengandungi titah Sultan Kelantan, Sultan Muhammad V kononnya menyokong kerjasama tiga buah syarikat untuk melaksanakan projek di sebuah daerah di negeri ini pada bulan lalu.
Ketua Polis Kelantan, Datuk Muhamad Zaki Harun berkata, empat suspek berusia 45 hingga 70 tahun itu ditangkap selepas pihaknya menerima laporan daripada pegawai istana pada 28 September lalu.
Menurutnya, kejadian disedari pegawai istana selepas menerima mesej menerusi aplikasi WhatsApp mengandungi sekeping surat yang ditandatanganinya bertarikh 15 September lalu.
“Surat berkenaan menyerupai surat yang dikeluarkan oleh pejabat Sultan Kelantan. Ia mengandungi titah kononnya Sultan Kelantan telah memperkenan dan menyokong penuh kerjasama antara tiga syarikat untuk melaksanakan satu projek di sebuah daerah di negeri ini,” katanya pada sidang akhbar di Ibu Pejabat Polis Kontinjen (IPK) di sini hari ini.
Muhamad Zaki memberitahu, pegawai istana terbabit tidak pernah mengeluarkan dokumen tersebut dan mengesyaki ada individu memalsukan surat berkenaan.
Katanya, pegawai istana terbabit telah membuat laporan berhubung kejadian tersebut pada Isnin lalu.

Bertindak atas maklumat, empat suspek ditahan bagi membantu siasatan.
“Keempat-empat suspek ditahan reman selama lima hari bermula Selasa lalu dan siasatan dibuat mengikut Seksyen 419 Kanun Keseksaan kerana kesalahan menipu dengan melakukan penyamaran. – KOSMO! ONLINE


Lelaki maut tercampak keluar Perodua Viva
Oleh MOHAMAD FAIZAL HASHIM

9 Oktober 2022, 3:32 pm
KULAI – Seorang lelaki tercampak keluar dari Perodua Viva dalam kemalangan membabitkan tiga kereta di Kilometer 37.1 Lebuh Raya Utara Selatan, arah selatan menghala ke Sedenak, dekat sini hari ini.
Dalam kejadian kira-kira pukul 6 pagi itu, mangsa yang dikenali sebagai Muhammad Firdaus, 22, meninggal dunia di tempat kejadian.
Pemangku Ketua Balai Bomba dan Penyelamat (BBP) Kulai, Pegawai Bomba Tinggi II Bahtiar Selamat berkata, pihaknya menerima panggilan kecemasan kira-kira pukul 6.23 pagi sebelum sebuah jentera bersama Unit Bantuan Perkhidmatan Kecemasan (EMRS) bergegas ke tempat kejadian.
“Kemalangan itu melibatkan dua kereta jenis Perodua Viva dan sebuah Proton Persona. Pemandu Perodua Viva tercampak sejauh dua meter dari keretanya akibat kemalangan tersebut.
“Mangsa disahkan disahkan meninggal dunia di tempat kejadian, manakala pemandu Proton Persona dibawa ke hospital oleh orang awam sebelum pihak bomba tiba di lokasi,” katanya dalam kenyataan hari ini.-KOSMO! ONLINE


Syor pasukan petugas kaji isu Batu Puteh dimuktamadkan
Oleh AMREE AHMAD

9 Oktober 2022, 2:50 pm
PUTRAJAYA – Mesyuarat Kabinet telah pun memuktamadkan pelbagai syor disarankan Pasukan Petugas Khas Semakan Undang-Undang Kes Kedaulatan yang dibentangkan kelmarin.
Menurut Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar, ia meliputi isu Batu Puteh, Batuan Tengah dan Tubir Selatan.
“Pasukan ini telah mengemukakan beberapa syor untuk pertimbangan kerajaan bagi tujuan tindakan susulan yang wajar diambil,” katanya menerusi kenyataan akhbar di sini hari ini.
Laporan itu ujarnya disediakan dalam tempoh sembilan bulan bermula 9 November 2021 sehingga 30 Ogos lalu yang melibatkan pelbagai pendekatan seperti semakan dokumentasi.
Mereka turut meneliti material berkaitan, mengadakan siri perbincangan dan mesyuarat serta lawatan kerja di dalam dan luar negara selain khidmat konsultasi bersama pakar tertentu.
Mengulas lanjut, Wan Junaidi berkata, syor-syor yang dikemukakan itu juga merangkumi aspek perundangan, ‘tort-of-misfeasance’ serta hubungan antara Malaysia dengan Singapura.-KOSMO! ONLINE


Sangka jalan masih tutup, wanita maut kereta dirempuh treler
Oleh ABDUL RASHID ABDUL RAHMAN

9 Oktober 2022, 3:49 pm
BENTONG – Kerana menyangka laluan Jalan Bentong-Raub masih ditutup, sebuah kereta yang keluar secara mengejut dari Simpang Lebu di sini dirempuh sebuah treler menyebabkan seorang penumpang wanita maut di Kilometer 12, Jalan Bentong-Raub di sini semalam.
Ketua Polis Daerah Bentong, Superintendan Zaiham Mohd. Kahar berkata, kejadian pada pukul 11 malam itu berlaku ketika mangsa, Wan Foong Kueen, 57, yang menaiki kereta bersama tiga penumpang dan dipandu seorang lelaki dalam perjalanan dari Kuala Lumpur menghala ke Raub.
“Setibanya di Simpang Lebu, pemandu kereta membelok ke kanan untuk keluar ke jalan utama menghala ke Raub. Tiba-tiba datang sebuah treler dari arah Raub melanggar bahagian sisi kanan kereta tersebut mengakibatkan kereta itu berpusing.
“Seorang penumpang wanita yang duduk di belakang cedera parah di kepala dan disahkan meninggal dunia di tempat kejadian. Pemandu kereta dan tiga lagi penumpang pula cedera,” katanya di sini hari ini.
Menurut Zaiham, mayat mangsa dihantar ke Hospital Bentong di sini untuk dibedah siasat manakala mangsa yang cedera dirawat di hospital sama.
Siasatan sedang giat dijalankan di bawah mengikut Seksyen 41(1) Akta Pengangkutan Jalan 1987.

“Polis memohon kerjasama orang ramai yang melihat kejadian itu supaya tampil membantu siasatan dan pengguna jalan raya dinasihatkan memandu secara barhati-hati cuaca tidak menentu,” ujarnya.-KOSMO! ONLINE


Anugerah Perdana suntik semangat Syed Zainal
Oleh NUR ALWANI ZAFIRAH KHAIRUL

9 Oktober 2022, 3:09 pm
KUALA LUMPUR – Tokoh korporat, Tan Sri Syed Zainal Abidin Syed Mohamed Tahir diumumkan sebagai penerima Anugerah Perdana bersempena Sambutan Maulidur Rasul Peringkat Kebangsaan bertempat di Pusat Dagangan Dunia (WTC) di sini hari ini.
Katanya, secara peribadi dia amat terkejut, terharu dan juga cemas apabila terpilih sebagai penerima anugerah hebat tersebut.
“Anugerah Perdana Maulidur Rasul bukan satu anugerah biasa, kita nak bayangkan mana kita dengan sikap dan akhlak Rasullulah SAW, saya memang agak tercabar.
“Tapi saya bersyukur kerana dengan adanya anugerah ini mungkin memberi semangat kepada saya untuk menjalankan kebaikan dan saya berterima kasih juga kepada ayah dan ibu dan seluruh keluarga serta sahabat yang memberi sokongan dan dorongan,” katanya kepada pemberita.
Tambahnya, dalam mendepani cabaran kepimpinan ketika ini, adalah wajar untuk setiap pemimpin mengikuti cara kepimpinan Rasulullah dalam mentadbir masyarakat dengan membuat kebaikan agar kesatuan ummah terus harmoni.
“Apa yang paling penting bagi saya adalah untuk mendorong anak-anak muda yang menjadi harapan negara supaya mereka bersemangat untuk berjaya di dunia dan juga akhirat, dan yang penting seharusnya ikut teladan Rasulullah SAW,” ujarnya. – KOSMO! ONLINE


Ringgit Malaysia tidak laku di Thailand?
Oleh KOSMO!

9 Oktober 2022, 4:01 pm
PETALING JAYA – Baru-baru ini kecoh di media sosial apabila nilai mata wang Malaysia dikatakan tidak laku di negara jiran apabila rata-rata premis ‘money changer’ menolak daripada menerima pertukaran ringgit tersebut.
Perkara tersebut disuarakan oleh pakar bedah Bariatrik, Dr. Abdul Gafoor Mubarak menerusi perkongsian video di TikToknya.
Katanya, September lalu, dia berada di Phuket, Thailand bagi melakukan operasi pembedahan di sana.
Malangnya, ketika berada di negara tersebut, wang Malaysia yang dibawanya tidak dapat ditukar di kaunter pertukaran wang (money changer) berikutan kejatuhan nilai mata wang negara.
“Menariknya, ketika saya di Phuket, saya bawa duit Malaysia dan nak tukar di sana, mereka (money changer) tak nak ambil.
“Katanya duit Malaysia hari ini mungkin harganya RM1 esok boleh jatuh kepada 20 sen sahaja,” katanya.

Katanya, situasi tersebut merupakan suatu perkara yang memalukan apabila Ringgit Malaysia tidak mempunyai nilai di negara luar.
“Pihak ‘money changer’ beritahu saya yang duit Malaysia tak ada nilai di negara mereka,” ujarnya.
Sementara itu, seorang pengguna media sosial, Rahul Mugilan berkata, ketika isterinya pulang ke Filipina, negara tersebut juga enggan menerima Ringgit Malaysia.
“Pihak di sana tidak terima duit Malaysia untuk ditukarkan kepada duit Filipina, mereka hanya terima wang dolar,” ujarnya. – KOSMO! ONLINE


Rakyat Johor jangan tertipu lagi
Oleh ADNAN IBRAHIM

9 Oktober 2022, 3:23 pm
KLUANG- Rakyat di Negeri Johor diingatkan agar tidak tertipu lagi seperti mana yang berlaku dalam Pilihan Raya Umum (PRU) 14 yang lalu.
Menteri Besar Johor, Datuk Onn Hafiz Ghazi berkata, apabila ura-ura Pilihan Raya Umum (PRU) ke 15, kumpulan berkenaan sekali lagi dilihat cuba untuk menipu rakyat negeri ini melalui pelbagai tohmahan yang diviralkan melalui media sosial.
Katanya, ini adalah medan yang digunakan oleh mereka sebelum ini yang menyebabkan orang ramai percaya sehingga menumbangkan kerajaan Barisan Nasional (BN) selepas lebih 60 tahun memerintah negara.
“Oleh yang demikian rakyat negeri Johor diingatkan untuk meneliti kebenaran setiap cerita yang diviralkan kerana jika tersilap penerimaan akan menyebabkan kita menyesal kemudian hari.
” Justeru itu, medan perang melalui media sosial ini harus dihadapi dengan senjata yang ampuh bagi menangkis setiap serangan,”katanya semasa berucap ketika hadir bersama Menteri Kanan Pertahanan, Datuk Seri Hishamuddin Hussein ke majlis penutup Karnival Tentera Darat di Taman Sri Lambak dekat sini hari ini.-KOSMO! ONLINE


19 bayi Maulidur Rasul lahir di Hospital Melaka
Oleh AMRAN MULUP

9 Oktober 2022, 3:44 pm
MELAKA – Seramai 19 bayi Maulidur Rasul telah dilahirkan di Hospital Melaka hari ini dengan kelahiran pertama pada pukul 7.05 malam semalam.
Seorang ibu, Nurul Syaza Shahirah A. Samsuddin, 26, berkata, dia amat bersyukur selepas anak keduanya lahir pada hari Maulidur Rasul.
Katanya, tarikh penuh keberkatan ini diharap dapat menjadikan anaknya membesar dengan sifat-sifat terpuji serta akhlak Nabi Muhammad.
“Saya harap anak kedua ini menjadi anak yang soleh dapat membanggakan saya dan bapanya, di samping dapat berkhidmat kepada masyarakat,” katanya selepas menerima cenderahati Bayi Qurratu A’yun di Hospital Melaka di sini, hari ini.
Dalam pada itu, Ketua Menteri, Datuk Seri Sulaiman Md. Ali berkata, mengikut pecahan seramai lapan lelaki dan 11 perempuan bayi Maulidur Rasul telah dilahirkan.
Katanya, 13 daripadanya telah dilahirkan secara normal manakala enam lagi terpaksa melalui pembedahan.

“Alhamdulillah semua bayi yang dilahirkan termasuk ibu berada dalam keadaan yang baik walaupun ada terpaksa menjalani pembedahan,”ujarnya.-KOSMO! ONLINE


Ahli Parlimen Pas kekal sokong Ismail Sabri sebagai PM – Idris
Oleh ALWANI ZAFIRAH

9 Oktober 2022, 3:16 pm
KUALA LUMPUR – Kesemua 17 Ahli Parlimen Pas menegaskan bahawa mereka kekal menyokong kerajaan di bawah pimpinan Perdana Menteri, Datuk Seri Ismail Sabri Yaakob termasuk tujuh anggota eksekutif dalam pentadbiran kerajaan.
Perkara itu disahkan Naib Presiden Pas, Datuk Idris Ahmad yang memaklumkan semua Ahli Parlimen Pas tidak pernah menarik sokongan terhadap Ismail Sabri sepanjang beliau memimpin kerajaan Malaysia.
Beliau yang juga Menteri di Jabatan Perdana Menteri (Hal Ehwal Agama) menafikan dakwaan segelintir pihak yang mengatakan Pas telah menarik diri daripada menyokong kepimpinan Ismail Sabri sebagai Perdana Menteri.
Ia berikutan tindakan 12 anggota Kabinet termasuk tiga menteri Pas yang menyerahkan surat kepada Yang di-Pertuan Agong bagi menyatakan pendirian tidak bersetuju Pilihan Raya Umum Ke-15 (PRU-15) diadakan tahun ini.
“Sokong (Perdana Menteri). Bila kami kata tak sokong?” katanya ringkas kepada pemberita ketika ditemui selepas Sambutan Maulidur Rasul Peringkat Kebangsaan di Pusat Dagangan Dunia (WTC) Kuala Lumpur di sini, hari ini. – KOSMO! ONLINE


Tiga penduduk terkandas banjir kilat di Baling diselamatkan
Oleh NORLIA RAMLI

9 Oktober 2022, 2:44 pm
BALING – Tiga penduduk yang terkandas di dalam rumah akibat banjir kilat di Kampung Charuk Sikin di sini berjaya diselamatkan anggota bomba pada pagi ini.
Jabatan Bomba dan Penyelamat Malaysia (JBPM) Kedah dalam kenyataan berkata, pihaknya menerima panggilan berhubung kejadian pada pukul 11.26 pagi tadi.
Katanya, mangsa yang dilaporkan terkandas di dalam rumah akibat banjir kilat membabitkan dua wanita berusia 56 dan 80 tahun serta seorang lelaki berusia 80 tahun.
“Ketiga-tiga mangsa berjayad diselamatkan dan dipindahkan ke rumah saudara dan pusat pemindahan sementara (PPS) berdekatan,” katanya di sini hari ini.
Menurutnya, pemantauan mendapati keadaan cuaca di lokasi banjir kilat tidak hujan dan mendung. – KOSMO! ONLINE


Golongan belia perlu berada di barisan hadapan – Sultan Nazrin
Oleh LUQMAN RIDHWAN MOHAMED NOR

9 Oktober 2022, 2:38 pm
IPOH – Sultan Perak, Sultan Nazrin Muizzuddin Shah bertitah bahawa golongan belia perlu diberikan kepercayaan untuk berada di barisan hadapan dalam usaha meremajakan gerakan pembangunan ummah.
Titah baginda, tamadun Islam yang dibangunkan oleh Rasulullah perlu diperkasa sebagai bukti kecintaan umat Islam kepada Nabi Muhammad.
Justeru, baginda bertitah, legasi yang diwarisi daripada Nabi Muhammad wajib disegarkan melalui pendekatan meremajakan gerakan pembangunan ummah dengan melibatkan penyertaan aktif lebih ramai belia.
“Golongan belia perlu diberikan kepercayaan berada di barisan hadapan, menyuntik dinamisme baharu, berperanan secara ketara sebagai pemangkin pembaharuan.
“Golongan remaja wajib didampingi, suara golongan remaja wajib didengari, pandangan golongan remaja wajib difahami, kehadiran golongan remaja wajib diiktiraf, agar dapat dilaksanakan program pembangunan ummah yang lebih kontemporari dan relevan dengan keperluan dan cabaran semasa,” titahnya di sini hari ini.
Baginda menyampaikan titah tersebut pada Majlis Sambutan Maulidur Rasul 1444 Hijrah Peringkat Negeri Perak di Dewan Banquet, Bangunan Perak Darul Ridzuan di sini.

Sultan Nazrin bertitah, gerakan pembangunan ummah perlu dihembus nafas baharu dengan nilai-nilai kontemporari melalui usaha yang lebih segar, lebih berstrategi, penuh berwawasan, seiring dengan arus perubahan dan kemajuan yang kian pesat berlaku.
“Islam tidak menolak pembaharuan selagi tidak bercanggah dengan al-Quran dan As-Sunnah. Islam tidak menafikan pentingnya dilakukan transformasi yang membawa manfaat kepada ummah.
“Keadaan dan zaman yang terus berubah, sudah pasti mengehendaki cara dan pendekatan baharu yang bersesuaian dengan maslahat semasa,” titahnya.
Pada masa sama, titah Sultan Nazrin, dunia hari ini berada dalam ledakan teknologi yang semakin berkembang dan berdaya saing.
“Revolusi Perindustrian Keempat (4IR) semakin membawa perubahan terhadap tata cara dunia beroperasi melalui kemunculan teknologi baharu seperti automasi, robotik, kecerdasan buatan (AI), mesin ke mesin dan internet benda (IoT).
“Perkembangan yang sedang berlaku seharusnya membawa kita ke arah pemikiran lebih terbuka memandang ke hadapan. Kita tidak seharusnya terus membiarkan diri terbelenggu dalam kejahilan yang disengajakan.
“Kita juga tidak seharusnya berkompromi membenarkan eksploitasi disuburkan hingga membudayakan ketidakadilan dan perlakuan tidak bermoral untuk dipusakai menjadi tradisi,” titahnya. – KOSMO! ONLINE


Surat 12 menteri kepada Agong tak gugat kerajaan – PM
Oleh ALWANI ZAFIRAH

9 Oktober 2022, 2:20 pm
KUALA LUMPUR – Kerajaan masih absah dan tidak tergugat walaupun tindakan 12 Menteri Perikatan Nasional (PN) menghantar surat kepada Yang di-Pertuan Agong bagi menyatakan pendirian mereka yang tidak bersetuju Pilihan Raya Umum Ke-15 (PRU-15) diadakan tahun ini.
Perdana Menteri, Datuk Seri Ismail Sabri Yaakob berkata, kerajaan hanya jatuh sekiranya terdapat mana-mana ahli Parlimen menarik sokongan seperti mana berlaku membabitkan Tan Sri Muhyiddin Yassin sebelum ini.
Katanya, tindakan 12 menteri daripada Bersatu dan Pas itu tidak menjejaskan keutuhan kerajaan kerana sokongan kepada seseorang Perdana Menteri adalah tertakluk pada majoriti sokongan Ahli Dewan Rakyat dan bukan anggota Kabinet.
Menurutnya lagi, tidak timbul isu keabsahaan kerajaan tergugat disebabkan surat berkenaan, sebaliknya perkara itu hanya dibangkitkan pihak yang tidak memahami undang-undang hingga menimbulkan kekeliruan.
“Dalam Perlembagaan, hilang sokongan adalah apabila ahli Dewan Rakyat menarik diri (daripada menyokong Perdana Menteri). Ini kena faham. Ramai yang tak faham Perlembagaan dan bila bercakap tak ikut Perlembagaan, itu yang orang jadi keliru.
“Sokongan itu adalah sokongan ahli Dewan Rakyat. Kalau mereka tarik diri dan kurang daripada 112, majoriti mudah, kerajaan tumbang seperti yang berlaku pada Tan Sri Muhyiddin Yassin,” katanya kepada pemberita selepas Sambutan Maulidur Rasul Peringkat Kebangsaan di Pusat Dagangan Dunia (WTC) Kuala Lumpur di sini, hari ini.

Dalam pada itu, Ismail Sabri menjelaskan sekiranya terdapat menteri meletakkan jawatan, maka pelantikan baharu akan dibuat sejurus kemudian sebaliknya perkara itu tidak berlaku.
“Mereka cuma hantar surat kepada Agong agar Parlimen tidak dibubarkan. Kuasa bubar Parlimen adalah di bawah Agong.
“Jadi tiada kesan keabsahan kerajaan kerana ahli Parlimen masih menyokong kerajaan,” katanya. – KOSMO! ONLINE


Elly Mazlein jadi penyampai radio pula
Oleh SAIRUL ZAMRI MISRANI

9 Oktober 2022, 1:30 pm
PETALING JAYA – Selepas menyanyi, berlakon dan mengacara, selebriti versatil Elly Mazlein menggalas tanggungjawab sebagai penyampai radio Era FM bermula minggu hadapan.
Perkara tersebut diumumkan menerusi Instagram rasmi stesen radio tersebut semalam.
“Welcome on board (selamat datang) Kak Lina Pom Pom. Secara rasminya hari ini (semalam) Kak Lina Pom Pom dah jadi family (keluarga) Era FM.
“Bermula minggu hadapan, Kak Lina Pom Pom akan mengendalikan #CartaERA40! Habis semua job (kerja) orang dia nak caras!” tulis Era FM pada hantaran tersebut.
Pada masa sama, Elly yang juga hos program hiburan popular Gegar Vaganza musim kesembilan (GV9) bersama Nabil Ahmad turut mengambil kesempatan mengucapkan terima kasih atas kepercayaan yang diberikan.
“Alhamdulillah syukur, saya tidak hebat mana. Saya cuba jalankan tugas yang diamanahkan sebaik mungkin.

“Saya tak pandai nak bermadah apatah lagi nak bagi tip, cuma yang saya pandai adalah menjadi pencuri hati korang semualah dik,” katanya.
Elly akan bertugas pada setiap hari Sabtu bermula pukul 3 petang hingga 7 malam.
Menjengah ruangan komen, rata-rata peminat mengucapkan tahniah atas rezeki dan tanggungjawab baharu yang bakal digalas idola mereka itu.
“Padulah Kak Lina! Jadi deejay pula lepas ni. Memang pecahlah konti itu nanti.
“Lepas ini terus nak dengar Era FM sebab ada Kak Lina Pom Pom. Tahniah kak!” tulis netizen.
Terdahulu, Elly yang popular menerusi lagu Usah Ditambah Bara Yang Tersimpan membuat kemunculan sebagai hos GV9 menggantikan Jihan Muse yang sedang berpantang selepas melahirkan anak kedua baru-baru ini. – KOSMO! ONLINE


Teladani kecekalan Rasulullah, sahabat hadapi ujian
Oleh KAMALIZA KAMARUDDIN

9 Oktober 2022, 12:57 pm
KUALA NERUS – Sultan Terengganu, Sultan Mizan Zainal Abidin menyeru rakyat negara ini khususnya umat Islam sentiasa berlapang dada dalam menghadapi sebarang kesulitan dan kesempitan hidup pada masa kini.
Baginda bertitah, kecekalan dan keteguhan hati Nabi Muhammad dan sahabat baginda dalam menghadapi ujian baik senang mahu pun susah harus diteladani.
“Anggaplah apa yang menimpa dan berlaku sebagai ujian daripada Allah dan menjadi kewajipan kepada kita supaya terus berusaha dan meningkatkan azam di samping bersyukur atas nikmat rezeki yang dikurniakan.
“Beta percaya dan yakin rakyat jelata dalam kalangan umat Islam di negeri ini akan menjadikan sambutan Maulidur Rasul sebagai penyuntik semangat untuk terus berusaha dengan lebih kuat bagi mencapai kejayaan hidup berpandukan kepada risalah ajaran dibawa Rasulullah,” titah baginda.
Baginda bertitah demikian sewaktu merasmikan sambutan Maulidur Rasul peringkat Terengganu di Stadium Tertutup Gong Badak, Kuala Nerus hari ini.
Sultan Mizan juga menzahirkan harapan agar rakyat terus hidup secara harmoni tanla mengira kaum dan agama bagi membentuk negara makmur dari segi ekonomi dan pendidikan.

Titah baginda, keharmonian masyarakat bermula daripada institusi keluarga yang tenang dan diajar tentang kepentingan hidup bersama. – KOSMO! ONLINE


Premis judi berselindung di sebalik restoran diserbu
Oleh NUR HUDA MUSA

9 Oktober 2022, 2:26 pm
KUALA LUMPUR – Taktik satu premis perjudian berselindung di sebalik sebuah restoran makanan di Taman Sri Sinar, Segambut di sini gagal apabila diserbu pihak polis petang semalam.
Ketua Polis Daerah Sentul, Asisten Komisioner Beh Eng Lai berkata, premis tersebut dipercayai telah beroperasi sejak dua minggu yang lalu.
“Ketika serbuan itu, seramai lima orang pelanggan dilihat sedang leka bermain judi di atas talian dengan menggunakan telefon bimbit masing-masing di sebuah bilik dalam restoran tersebut.
“Polis kemudian telah menahan seramai tujuh individu berusia di antara 40 hingga 75 tahun terdiri daripada seorang lelaki warga tempatan, seorang wanita warga asing yang merupakan penjaga premis serta lima orang pelanggan lelaki warga tempatan,” katanya dalam satu kenyataan di sini hari ini.
Susulan dari tangkapan yang dilakukan itu katanya, pihak polis telah berjaya merampas wang tunai berjumlah RM720, tujuh unit telefon bimbit pelbagai jenama, satu unit modem, satu unit wifi router, tiga buah meja panjang dan tujuh buah kerusi plastik.
“Kesemua suspek kini telah ditahan di Ibu Pejabat Polis Daerah (IPD) Sentul bagi membantu siasatan lanjut.

“Kes ini disiasat mengikut Seksyen 55 B Akta Imigresen, Seksyen 6 (1)(c) Imigresen 1959/63, Seksyen 4 (1) (c) Akta Rumah Judi Terbuka 1953 dan Seksyen 6 (1) Akta Rumah Judi Terbuka 1953,” ujarnya. – KOSMO! ONLINE


Siti Nurhaliza tegur etika penulisan blog hiburan
9 Oktober 2022, 1:01 pm
PETALING JAYA – Penyanyi tersohor negara mengambil pendekatan berhemah dengan menegur secara baik sebuah blog hiburan yang menulis tajuk artikel tidak betul mengenai anaknya, Siti Aafiyah.
Siti menerusi perkongsian dalam Instagram memuat naik tangkap layar tajuk artikel berkenaan yang tertulis ‘Siti Nurhaliza lebih gembira Aafiyah jadi ahli politik’.
Kata penyanyi berusia 43 tahun itu, tajuk artikel tersebut jauh berbeza dengan jawapan yang diberikannya ketika ditemu bual media sewaktu ditemui pada sebuah sidang akhbar 6 Oktober lalu.
“Cuba tonton (video siaran langsung) saya pada 6 Oktober, saya ada kongsi di sini (Instagram). Dengar apa yang saya jawab apabila media bertanyakan tentang Aafiyah.
“Tajuk berita ini jauh berbeza dengan jawapan saya. Saya tidak pernah menyebut saya lebih gembira jika Aafiyah menjadi ahli politik seperti yang ditulis,” jelas Siti.
Tambah pelantun lagu Anta Permana itu lagi, tajuk yang lari dari kenyataan asalnya itu akhirnya mengundang komen-komen negatif daripada netizen.

Tegasnya, apa yang dimahukan adalah agar pihak media melakukan kerja dengan bertanggungjawab dan tidak mengubah fakta yang keluar dari mulutnya.
“Apa yang saya tekankan adalah mengenai etika menulis. Jangan mengubah fakta dan saya pula yang terkena impak negatifnya.
“Saya berharap agar blog hiburan ini bertanggungjawab atas artikel dan tajuk yang ditulis.
“Saya tidak pernah ada masalah dengan pihak media tetapi saya mahu agar apa yang ditulis perlu dengan fakta yang betul, apatah lagi ada video yang boleh dirujuk,” katanya lagi.
Terdahulu ketika ditemui media pada 6 Oktober lalu pada sidang akhbar Konsert A Night To Remember di Pusat Konvensyen Antarabangsa Persada, Johor Bahru, Johor mendedahkan dirinya enggan anak sulungnya, Siti Aafiyah menjadi penyanyi.
Dia sebaliknya lebih gemar jika Aafiyah, 4, memilih menjadi ahli perniagaan apabila dewasa kelak. – KOSMO! ONLINE


Laoshi diangkat Ikon Ibu Sejati-Keluarga Malaysia
Oleh ALWANI ZAFIRAH

9 Oktober 2022, 2:34 pm
KUALA LUMPUR – Pesara guru tadika, Chee Hoi Lan, 83, yang mesra dipanggil Laoshi diangkat sebagai penerima Anugerah Ibu Sejati-Keluarga Malaysia sempena Sambutan Maulidur Rasul Peringkat Kebangsaan di Pusat Dagangan Dunia Kuala Lumpur (WTCKL) di sini, hari ini.
Anugerah tersebut disampaikan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Laoshi dipilih disebabkan pengorbanannya menjaga anak angkat, Rohana Abdullah, 22, sejak berusia dua bulan selain memastikan gadis itu membesarkan sebagai wanita Islam.
Lebih membanggakan, warga emas itu sanggup mengeluarkan wang simpanannya demi memastikan anak angkatnya dapat belajar serta mendalami Islam dengan sempurna.
Perbezaan budaya dan agama bukan penghalang buat Laoshi menumpahkan kasih sayangnya kepada Rohana yang dianggap seperti anak sendiri.
Selain Laoshi, tokoh korporat, Tan Sri Syed Zainal Abidin Syed Mohamed Tahir pula diumumkan sebagai penerima Anugerah Perdana manakala Ahli Majlis Kebangsaan Bagi Hal Ehwal Agama Islam Malaysia (MKI), Prof Datuk Dr. Azizan Baharudin menerima anugerah Ikon Sains dan Peradaban.

Turut menerima anugerah adalah Penerbit Eksekutif (Pengisian Kandungan Islam) TV3 dan TV9, Ahmad Noor Sulaiman bagi kategori Ikon Media Islam, Pengasas Kumpulan Zikay, Datuk Mohd. Khay Ibrahim (Ikon Korporat Islam), pakar kaunseling, Hushim Salleh (Ikon Kaunselor dan Motivasi) dan aktivis terkenal, Syazrina Azman atau Mizz Nina (Ikon Aktivis Kemanusiaan). – KSOMO! ONLINE


Paus pembunuh terbukti pemangsa jerung putih
Oleh KOSMO!

9 Oktober 2022, 2:00 pm
WASHINGTON – Satu kajian baharu yang diterbitkan pada Isnin lalu mengesahkan kepercayaan sekian lama bahawa paus pembunuh atau orca terbukti memburu jerung putih sebagai makanannya, lapor akhbar New York Post.
Satu kertas kerja yang diterbitkan dalam jurnal Ecology oleh Persatuan Ekologi Amerika Syarikat menceritakan tentang pemerhatian pertama yang disahkan mengenai kawanan paus pembunuh yang memburu seekor jerung putih.
Kajian itu diterbitkan susulan satu klip video yang dimuat naik pada Jun lalu. Ia memaparkan lima paus orca mengejar dan menyerang seekor ikan jerung besar di Teluk Mossel, luar pantai Afrika Selatan.
“Tingkah laku ini tidak pernah disaksikan secara terperinci sebelum ini dan sudah tentu tidak pernah dilihat dari udara,” kata  saintis dari Akademi Marin Dinamik selaku penulis utama kajian tersebut, Alison Towner.
Pakar mamalia marin dan pengarang bersama kajian, Simon Ellen pula berkata: “Paus pembunuh adalah haiwan yang sangat pintar dan bersosial.
“Kaedah memburu secara berkumpulan menjadikan mereka pemangsa yang sangat berkesan,” katanya.

Seekor paus pembunuh yang dirakam dalam video itu kemudian dikenal pasti sebagai Starboard iaitu paus yang sangat ganas.
Starboard sebelum ini dikenal pasti terlibat dengan kes pemenuan bangkai jerung yang terdampar di Afrika Selatan dengan empat daripadanya didapati kehilangan hati.
Walaupun Starboard dan paus orca lain diketahui menyerang pelbagai spesies ikan jerung, kajian terbaharu itu menandakan bukti pertama yang diterbitkan mengenai serangan ke atas jerung putih. – Agensi


Ribuan ikan salmon liar mati akibat kemarau di British Columbia
Oleh KOSMO!

9 Oktober 2022, 1:00 pm
OTTAWA – Spesies salmon liar menjadi mangsa terbaharu akibat kemarau yang melanda wilayah British Columbia di Kanada selama sebulan dengan beribu-ribu bangkai ikan itu ditemui di sepanjang tebing sungai, lapor laman berita Wion News kelmarin.
Dalam sebuah klip video yang dikongsikan secara online minggu lalu, bangkai-bangkai ikan salmon spesies merah jambu dan chum didapati terapung dan hanyut ke tebing sungai.
Menurut ahli-ahli biologi, lebih 70 peratus daripada ikan mati di dasar anak sungai sebelum sempat membiak.
Salmon liar sering menunggu hujan sebagai petunjuk untuk ‘menongkah’ arus sungai kerana paras air yang meningkat akan memudahkan ia berenang ke lokasi kelahiran asal.
“Sungguh menyedihkan untuk melihat perkara ini berlaku. Paras air sungai adalah rendah di kebanyakan kawasan sekarang dan bukan hanya di rantau Heiltsuk, British Columbia.
“Kami menyaksikan kematian ikan salmon sebelum ia sempat bertelur secara tahunan. Tetapi belum pernah sampai ke tahap ini,” kata pengurus pertubuhan  pemuliharaan Heiltsuk Nation, William Housty.

Housty mendakwa, kira-kira 10 hari yang lalu, hujan rintik pada waktu petang dan air pasang memberi isyarat palsu kepada ikan-ikan salmon untuk ‘berpindah’. Anak sungai yang menjadi kering kerana ketiadaan air kemudian menyebabkan ia terkandas.
Salmon Pasifik liar sering kali mati selepas menggembara melalui anak-anak sungai yang berliku. Bangkainya kemudian diagihkan atau dimakan oleh beruang, burung, serigala atau mana-mana haiwan lain yang memberi manfaat kepada hutan.
Populasi salmon liar sejak beberapa tahun kebelakangan ini menyaksikan penurunan yang lebih besar.
Memandangkan hujan tidak turun di sepanjang pantai barat wilayah British Columbia sejak kebelakangan ini, banyak kawasan dilaporkan mengalami kemarau tahap empat yang dipercayai memberi kesan kepada penduduk setempat dan alam sekitar. – Agensi


Netizen berbalah wanita tidak berhak jual cincin pertunangan
Oleh KOSMO!

10 Oktober 2022, 9:00 pm
CANBERRA – Seorang wanita di Australia menjadi mangsa kecaman netizen kerana menjual sebentuk cincin pertunangan jenama Tiffany  berharga AS$23,600 (RM109,738) pada nilai hanya AS$18,500 (RM86,024), lapor portal berita MailOnline semalam.
Berdasarkan iklan jualan di sebuah kumpulan perbincangan Facebook bernama High End, wanita tersebut memuat naik gambar cincin berlian 1 karat itu dengan harga jualan kurang AS$5,000 (RM23,249) daripada harga belian.
“Dibandingkan dengan harga semasa cincin Tiffany 1 karat iaitu AS$23,600 (RM109,738), saya ingin menjual cincin ini pada harga AS$18,500 (RM86,024). Keadaannya masih baharu kerana hanya dipakai beberapa kali,” demikian menurut keterangan pada iklan tersebut.
Tambah wanita berkenaan, Tiffany mempunyai jaminan produk seumur hidup bagi barangan kemasnya justeru, pembeli boleh membetulkan saiz cincin pada bila-bila masa tanpa sebarang caj.
“Maaf tiada resit kerana bukan saya yang membelinya. Hanya menerusi pindahan bank (bayaran pembelian),” kata wanita berkenaan.
Iklan tersebut menerima kecaman netizen dengan ramai yang mempersoalkan mengenai tindakan wanita berkenaan yang dikatakan tidak berhak untuk menjual cincin pertunangan.

Ada antara netizen yang berpendapat bahawa sekiranya pertunangan diputuskan oleh wanita itu sendiri, cincin tersebut perlu dipulangkan kepada bekas tunangnya.
“Secara undang-undang, anda tidak boleh menjual cincin ini dan perlu memulangkannya jika tidak jadi berkahwin,” kata seorang pengguna.
“Tidak benar! Ia dianggap sebagai hadiah dan cincin itu adalah milik wanita ini,” kata seorang netizen yang bersetuju dengan tindakan wanita tersebut. – Agensi


Mangsa tembakan pusat jagaan bertahan hidup
Oleh KOSMO!

10 Oktober 2022, 10:30 pm
BANGKOK – Seorang budak lelaki yang ditembak dua kali di kepala dalam serangan di sebuah taska di Thailand pada Khamis lalu berjaya diselamatkan, lapor akhbar The Sun semalam.
Ketika kejadian, Sumaee, 3, berada di pusat jagaan tersebut yang terletak Uhthai Sawan. Seorang bekas polis, Panya Kamrap membunuh seramai 36 orang dalam serangan amukan menggunakan pistol dan pisau.
Kamrap menyerbu masuk ke dalam bilik berkunci dan membunuh seramai 24 kanak-kanak yang sedang tidur.
Sumaee terselamat daripada serangan itu selepas pakar bedah saraf berjaya mengeluarkan peluru dari kepalanya, manakala mangsa berada dalam keadaan stabil.
Ibu kepada Sumaee, Joy berkata, anaknya ditikam oleh Kamrap sebelum ditembak sebanyak dua kali dalam usaha untuk membunuhnya.
Joy memaklumkan bahawa dia hampir pengsan apabila mendengar berita tentang pertumpahan darah itu kerana khuatir Sumaee dibunuh.

Beberapa minit selepas kejadian, suami Joy melihat petugas paramedik membawa anak mereka ke dalam ambulans sebelum ke hospital.
“Saya memegang kakinya di dalam ambulans dan memberitahunya untuk kuat,” katanya kepada stesen penyiaran Sky News.
Jow turut menceritakan kesedihannya selepas anaknya merayu untuk tidak dihantar ke pusat jagaan itu pada hari kejadian tetapi dia memaksanya. – Agensi


Trafik sesak 13km di Karak menuju ke ibu kota
Oleh KOSMO!

10 Oktober 2022, 8:47 pm
PETALING JAYA – Aliran trafik dilaporkan sesak sejauh 13.5 kilometer (km) di Lebuh Raya Kuala Lumpur – Karak dari Genting Sepah menuju ke Tol Gombak berikutan pertambahan kenderaan sejak pukul 3 petang tadi.
Situasi tersebut berikutan orang ramai mula kembali ke ibu negara selepas tamat cuti umum sempena Maulidur Rasul.
Lembaga Lebuhraya Malaysia (LLM) di Facebook rasminya melaporkan, selain di laluan tersebut, aliran trafik juga sesak sejauh 15 km dari Plaza Tol Bentong ke Bukit Tinggi ketika ini.
Sementara itu, di Lebuh Raya Utara – Selatan, arah selatan, tafik perlahan melibatkan kawasan rehat dan rawat (R&R) Sungai Perak ke Ipoh (U); Gopeng ke R&R Tapah; Bidor ke Sungkai terus ke Slim River dan Bukit Beruntung ke Rawang. – KOSMO! ONLINE.


Gadis diperkosa dibakar hidup-hidup
Oleh KOSMO!

10 Oktober 2022, 10:00 pm
NEW DELHI – Seorang remaja perempuan yang hamil akibat diperkosa tiga bulan lalu cedera parah akibat dibakar hidup-hidup di bandar Mainpuri dekat negeri Uttar Pradesh, India, lapor laman berita India Today semalam.
Polis ketika ini berusaha memberkas tiga suspek yang terlibat dalam jenayah tersebut.
Ibu mangsa mendakwa bahawa anak perempuannya diperkosa oleh seorang lelaki yang tinggal di kampung sama tetapi mangsa tidak memberitahu keluarganya mengenai kejadian tersebut.
Gadis itu mengadu mengalami sakit perut yang teruk sebelum disahkan hamil setelah menjalani pemeriksaan.
Pada 6 Oktober lalu, jawatankuasa keselamatan kampung mengarahkan suspek untuk berkahwin dengan mangsa.
Ibu kepada suspek kemudian membawa gadis itu pulang ke rumah mereka, menyimbah petrol dan cuba membunuhnya, dakwa keluarga mangsa.

Mangsa yang mengalami kesan melecur yang teruk telah dimasukkan ke hospital di Mainpuri.
Suspek sedang diburu dan tangkapan akan dibuat tidak lama lagi, kata polis. – Agensi


Pembubaran Parlimen, pentadbiran Melaka berjalan seperti biasa
Oleh KOSMO!

10 Oktober 2022, 8:53 pm
MELAKA – Pentadbiran kerajaan negeri akan berjalan seperti biasa di bawah kepemimpinan Ketua Menteri Melaka, Datuk Seri Sulaiman Md. Ali tanpa sebarang perubahan susulan pembubaran Parlimen Ke-14 hari ini.
Setiausaha Kerajaan Negeri, Datuk Zaidi Johari berkata, hal ini kerana pembubaran itu hanya melibatkan pengundian bagi enam kerusi Parlimen pada Pilihan Raya Umum Ke-15 (PRU-15) nanti.
Jelasnya, kerusi Dewan Undangan Negeri (DUN) tidak terkesan kerana telah melalui pilihan raya negeri (PRN) pada 20 November 2021.
“Daripada sudut pentadbiran negeri, tiada apa-apa perubahan sebab kita sudah selesai adakan PRN, jadi hanya enam kerusi Parlimen di Melaka sahaja yang terlibat dengan PRU-15.
“Ketua Menteri pun tetap akan jalankan tugas seperti biasa,” katanya ketika dihubungi pemberita di sini hari ini.
Terdahulu, Perdana Menteri, Datuk Seri Ismail Sabri Yaakob mengumumkan pembubaran Parlimen berkuat kuasa hari ini bagi memberi laluan kepada PRU-15 diadakan dalam masa terdekat.

Pengumuman tersebut dibuat menerusi perutusan khas yang disiarkan secara langsung di televisyen dan platform media sosial.
Beliau mengesyorkan ketua-ketua kerajaan negeri kecuali Sabah, Sarawak, Melaka dan Johor agar membubarkan DUN masing-masing pada tarikh yang sama dengan pilihan raya umum (PRU) peringkat Parlimen, meskipun beberapa buah negeri telah memutuskan untuk tidak membubarkan DUN masing-masing. – KOSMO! ONLINE.


Malaysia tidak ketandusan pemain berbakat – Osmera
Oleh MUHAMAD ARDIE PUTRA SUHAIMI

10 Oktober 2022, 11:44 pm
SEPANG – Ketua jurulatih skuad bawah 17 (B-17) negara, Osmera Omaro menganggap negara tidak ketandusan bakat pemain muda selepas mara ke pusingan akhir Piala Asia B-17 2023 dengan menjuarai saingan kelayakan Kumpulan B di Indonesia semalam.
Menurut Osmera, apa yang dilakukan oleh barisan pemain membuktikan kualiti yang ada pada barisan pemain selain ekosistem di peringkat akar umbi yang dilihat berada di landasan tepat.
“Jelas kita tidak ketandusan bakat susulan kejayaan mara me pusingan akhir Piala Asia B-17 2023 tahun depan.
“Ini kerana dalam tempoh seminggu kita berjaya mara menewaskan pasukan berkualiti seperti Emiriah Arab Bersatu (UAE), Palestin dan Indonesia meskipun berstatus underdog.
“Situasi ini sekali gus membuktikan kita berada di landasan yang betul dengan ekosistem serta sokongan penuh daripada peringkat sekolah, ibu bapa dan program pembangunan kebangsaan (NFDP) atau di peringkat kelab itu sendiri termasuk di Akademi Mokhtar Dahari (AMd),” katanya ketika ditemui di Lapangan Terbang Kuala Lumpur (KLIA) sebentar tadi.
Ini adalah kali keenam skuad B-17 negara layak ke pentas Piala Asia B-17 selepas kali terakhir melakukannya pada edisi 2018 selaku tuan rumah.

Pencapaian terbaik skuad muda Harimau Malaya di saingan belia berprestij itu adalah pada edisi 2014 ketika mara ke peringkat suku akhir sebelum tewas kepada Australia 1-2. – KOSMO! ONLINE.


Pas kecewa pembubaran Parlimen secara tergesa-gesa
Oleh KOSMO!

10 Oktober 2022, 8:58 pm
PETALING JAYA – Pas melahirkan rasa kecewa terhadap situasi yang berlaku sehingga parlimen terpaksa dibubarkan dalam keadaan yang agak tergesa-gesa hanya dalam tempoh empat tahun lima bulan sahaja dalam Penggal Parlimen Ke-14.
Presiden Pas, Tan Sri Abdul Hadi Awang berkata, bagaimanpun pihaknya tetap optimis usaha penyatuan ummah tidak akan digagalkan oleh sesuatu agenda yang bukan untuk kepentingan awam dan negara.
“Sehubungan itu, Pas mengajak seluruh rakyat untuk menunaikan tanggungjawab sebagai pengundi dalam Pilihan Raya Umum ke-15 (PRU-15) yang sangat penting ini, ” katanya dalam satu kenyataan di sini hari ini.
Terdahulu, Perdana Menteri, Datuk Seri Ismail Sabri mengumumkan pembubaran Parlimen berkuat kuasa hari ini bagi pada memberi laluan PRU-15 diadakan dalam masa terdekat.
Pengumuman tersebut dibuat beliau menerusi satu perutusan khas yang diadakan secara langsung di beberapa stesen televisyen dan semua platform media sosial.- KOSMO! ONLINE.


Asyik ‘berpesta liar’, penghuni pusat jagaan warga emas terkena serangan jantung
Oleh KOSMO!

10 Oktober 2022, 9:30 pm
CARTAGENA, COLOMBIA – Sebuah  ‘parti liar’ yang diadakan di pusat jagaan warga emas di Colombia bertukar  cemas apabila seorang penghuni mengalami serangan jantung ketika asyik menari bersama tiga penari separuh bogel, lapor portal berita MailOnline semalam.
Berdasarkan video yang dikongsikan di laman Instagram oleh seorang pesohor media sosial dikenali sebagai Nadia Cartagena, seorang wanita berpakaian seksi pada awalnya dilihat menari di hadapan beberapa penghuni lelaki di Yayasan Una Mano Amiga.
Kumpulan  penari turut membantu memberikan makanan kepada penghuni termasuk menyuap warga emas di situ dengan pelbagai makanan.
Bagaimanapun, parti yang pada awalnya diadakan bagi menyuntik kesedaran mengenai kepentingan menjaga warga emas akhirnya bertukar cemas apabila seorang penghuni mula memegang dadanya dan rebah ketika sedang menari.
Penari yang ada kemudian berlari mendapatkan air dan memberikan minuman kepada wanita berkenaan bagi menenangkannya sebelum ambulans tiba di tempat kejadian.
Petugas kecemasan kemudian membawa penghuni tersebut menaiki ambulans dengan dibantu kumpulan  penari tersebut.

Nadia yang memuat naik video itu pada 27 September lalu kemudian membuat permohonan maaf di akaun media sosial miliknya.
“Hari ini, saya menganjurkan parti liar di rumah jagaan warga emas dan berlakunya satu insiden yang tidak dijangka. Saya memohon maaf, saya hanya mahu menggembirakan mereka dan tidak menyangka situasi itu akan berlaku,” katanya.
Video itu bagaimanapun menerima kecaman netizen dengan rata-rata mengecam penganjuran acara seperti itu.
“Nadia, ia bukan acara yang sesuai dan lihatlah apa yang terjadi. Sangat memalukan dan menyedihkan,” kata seorang pengguna media sosial.
Bagaimanapun, Nadia kemudian tampil menjelaskan bahawa insiden itu sebenarnya telah dirancang dan bertujuan untuk mendapatkan perhatian pejabat datuk bandar.
Dia memberitahu akhbar El Universal bahawa acara itu dianjurkan bagi memupuk kesedaran mengenai kemiskinan dan kehidupan warga emas yang sering dipinggirkan. – Agensi


Permohonan undi pos dalam dan luar negara dibuka serta-merta
Oleh MARLIA ZAKARIA

10 Oktober 2022, 9:04 pm
PETALING JAYA – Permohonan undi pos dalam dan luar negara bagi Pilihan Raya Umum Ke-15 (PRU-15), kini dibuka serta-merta manakala tarikh tutup akan dimaklumkan kemudian.
Setiausaha Suruhanjaya Pilihan Raya (SPR) , Datuk Indera Ikmalrudin Ishak berkata, SPR juga memaklumkan bahawa satu mesyuarat khas akan diadakan untuk membincangkan tarikh-tarikh penting PRU-15.
“Perbincangan tersebut turut mengambil kira pelaksanaan Pilihan Raya Kecil Dewan Undangan Negeri (DUN) N.66 Bugaya, Sabah, yang akan diadakan pada satu tarikh yang akan dimaklumkan kelak.
“Untuk permohonan undi pos bagi Kategori 1A (petugas pilihanraya, ahli atau pegawai SPR, anggota Polis, anggota tentera, dan petugas media), hendaklah memohon secara manual
menggunakan Borang 1A yang dimuat turun dari portal rasmi SPR di https://www.spr.gov.my dan dihantar ke pejabat pegawai pengurus bahagian pilihanraya berkenaan. Alamat dan maklumat Pejabat Pegawai Pengurus boleh dirujuk di portal rasmi SPR.
“Manakala bagi Kategori 1B (warganegara Malaysia yang berada di luar negara) dan kad pengenalan (agensi atau organisasi) pula, permohonan hendaklah dikemukakan secara dalam talian (online) melalui portal berikut: https://myspr.spr.gov.my/login.
Katanya melalui satu kenyataan, pengumuman tersebut dibuat setelah pengisytiharan pembubaran Parlimen telah dibuat oleh Perdana Menteri, Datuk Seri Ismail Sabri Yaakob telah mendapat perkenan Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Sebelumnya, Ismail Sabri Yaakob mengumumkan pembubaran Parlimen berkuat kuasa hari ini bagi memberi laluan kepada PRU15 diadakan dalam masa terdekat.
Pengumuman tersebut dibuat oleh beliau menerusi satu perutusan khas yang disiarkan secara langsung di beberapa stesen televisyen dan semua platform media sosial. – KOSMO! ONLINE.


UMNO syor PRU-15 diadakan sebelum pertengahan November
Oleh AHMAD SHAHERMAN SHAMSURI

10 Oktober 2022, 11:49 pm
KUALA LUMPUR – Mesyuarat Majlis Kerja Tertinggi (MKT) UMNO menggesa agar Pilihan Raya Umum ke-15 (PRU-15) diadakan selewat-lewatnya pertengahan November iaitu sebelum menjelangnya musim banjir.
Bagaimanapun kata Setiausaha Agung UMNO, Datuk Seri Ahmad Maslan, UMNO menyerahkan kepada kebijaksanaan pihak Suruhanjaya Pilihan Raya (SPR) untuk menentukan tarikh PRU-15.
Jelas beliau, UMNO menghormati titah Yang Di Pertuan Agong, bahkan berpendirian serupa bahawa negara tidak boleh dibiarkan berterusan berada dalam keadaan politik yang tidak menentu.
Malah katanya, mandat perlu dikembalikan kepada rakyat untuk mereka memilih sebuah kerajaan yang dapat menjamin kestabilan serta kemakmuran negara.
“UMNO berpendirian pembubaran Parlimen adalah merupakan jalan terbaik memandangkan wakil parti-parti yang membentuk kerajaan campuran sebelum ini makin jelas tidak memperlihatkan solidariti terhadap Perdana Menteri dalam mentadbir negara.
“Malah mengisytiharkan UMNO dan BN sebagai musuh utama hanya lebih menzahirkan tiadanya kepercayaan dan rasa hormat kepada UMNO yang menerajui kerajaan,” katanya pada sidang akhbar di Menara Dato Onn di sini hari ini.

Mengulas lanjut, beliau berkata, mesyuarat juga bersetuju agar tema utama manifesto bagi PRU-15 ialah “Kestabilan Dan Kemakmuran”.
Katanya, tema seumpama ini telah digunakan sewaktu Pilhan Raya Negeri (PRN) Melaka dan PRN Johor sebelum ini dan ia akan diangkat untuk persetujuan Dewan Tertinggi Barisan Nasional.
Pada masa sama, Ahmad memberitahu, bahawa tarikh baru Perhimpunan Agung UMNO (PAU) yang sebelum ini ditentukan pada 23-26 November ini akan diubah kepada suatu tarikh yang akan dimaklumkan kemudian.-KOSMO! ONLINE.


Isteri mengamuk tampar suami leka menyanyi bersama wanita lain
Oleh KOSMO!

10 Oktober 2022, 7:30 pm
JAKARTA – Gara-gara asyik menyanyi bersama beberapa wanita, seorang lelaki mengalami detik memalukan apabila dia ditampar isterinya yang mengamuk di atas pentas dalam satu majlis keramaian, lapor laman berita Berita Hits semalam.
Berdasarkan sebuah video yang tular di media sosial, seorang lelaki berkemeja dirakam berdiri di atas pentas sambil memegang mikrofon.
Lelaki separuh usia itu sedang asyik menyanyi bersama beberapa wanita di atas pentas majlis tersebut.
Secara tiba-tiba, muncul seorang wanita bertudung hitam yang terus naik ke atas pentas lantas menarik baju lelaki berkenaan.
Dia kemudian menampar pipi lelaki dipercayai suaminya itu sehingga membuatkan lelaki tersebut hampir terjatuh.
Kekecohan itu disusuli dengan peringatan daripada salah seorang penyanyi wanita agar isteri kepada lelaki berkenaan dan suaminya turun dari pentas.

“Sila hentikan (kekecohan). Mohon maaf encik dan puan, sila turun dari pentas,” kata salah seorang penyanyi.
Video tersebut menjadi tular dan menerima pelbagai komen daripada netizen.
“Seminggu pak cik tidur di luar rumah atau tidak lama lagi berpisah lah tu (bercerai),” kata seorang netizen.
“Si isteri cuba menyedarkan si suami. Teruskan puan, suaminya perlu diikat. Entah jin apa yang merasukinya sampai terlupa umur,” kata seorang lagi pengguna. – Agensi


DUN Negeri Sembilan kekal tidak bubar
Oleh NOR SHAFAWATI YUP

10 Oktober 2022, 8:25 pm
SEREMBAN – Dewan Undangan Negeri (DUN) Negeri Sembilan setakat ini kekal tidak dibubarkan selepas mengambil kira keputusan Majlis Presiden Pakatan Harapan (PH) sebelum ini yang tidak membubarkan DUN Pulau Pinang, Selangor dan Negeri Sembilan jika Pilihan Raya Umum Ke-15 (PRU15) diadakan tahun ini.
Yang Dipertua DUN Negeri Sembilan, Datuk Zulkefly Mohamad Omar berkata, menerusi keputusan mesyuarat Majlis Presiden PH, ketiga-tiga negeri itu akan menumpukan perhatian menangani permasalahan banjir dan meringankan beban mangsa yang terpaksa menghadapi bencana banjir.
“Setakat ini, ia merujuk keputusan Majlis Presiden PH, keputusan sudah dibuat begitu maka kita akan ikut, ia kekal,” katanya ketika dihubungi disini hari ini.
Jelas Zulkefly, keputusan tidak membubarkan tiga DUN itu kekal meskipun Perdana Menteri, Datuk Seri Ismail Sabri Yaakob mengumumkan pembubaran Parlimen hari ini bagi memberi laluan kepada Pilihan Raya Umum (PRU15).
Sebelum ini, Pengerusi PH, Datuk Seri Anwar Ibrahim berkata, tiga negeri di bawah PH iaitu Selangor, Pulau Pinang dan Negeri Sembilan tidak akan dibubarkan jika PRU15 diadakan dalam masa terdekat.
Sementara itu, Setiausaha Agung DAP yang Ahli Dewan Undangan Negeri (ADUN) Chennah, Loke Siew Fook berkata, DAP akan terus mendukung keputusan Majlis Presiden PH untuk tidak membubarkan DUN Pulau Pinang, Selangor dan Negeri Sembilan.

Siew Fook berkata, ia bagi membolehkan kerajaan negeri masing-masing terus fokus dan bersiap siaga menghadapi sebarang kemungkinan bencana berlaku. – KOSMO! ONLINE.


Bunuh majikan guna alu lesung kerana tidak dibayar mengikut perjanjian
Oleh KOSMO!

10 Oktober 2022, 8:00 pm
JAKARTA – Polis Indonesia melaporkan kejadian pembunuhan melibatkan seorang lelaki ke atas majikannya di daerah Bekasi, Jawa Barat kerana tidak membayar gaji mengikut perjanjian, lapor laman berita Suara.com.
Ketua Polis Bekasi, Gidion mendedahkan kes tersebut setelah melakukan siasatan terhadap suspek, BD yang ditangkap pada Khamis lalu.
“Menurut suspek, ada perjanjian gaji yang belum dibayar,” kata Gidion.
Mangsa dikatakan dibunuh oleh BD menggunakan alu lasung ketika tidur.
Suspek dikatakan memukul kepala dan wajah mangsa sebanyak tiga kali ketika kejadian.
BD bakal didakwa di mahkamah mengikut Perkara 388 dan/atau Perkara 340 Kanun Jenayah mengenai Pembunuhan Terancang.

“Hukuman maksimum ialah 20 tahun penjara,” katanya. – Agensi


Perdana Menteri akan jelaskan kekecewaan Agong
Oleh HARRITH HISHAM

10 Oktober 2022, 8:44 pm
KUALA LUMPUR – Perdana Menteri, Datuk Seri Ismail Sabri Yaakob akan memberi penjelasan mengenai kekecewaan Yang di-Pertuan Agong, Al-Sultan Abdullah Riayatuddin Al-Mustafa Billah Shah mengenai situasi politik yang melanda ketika ini.
Naib Presiden UMNO, Datuk Seri Mohamed Khaled Nordin berkata, perkara itu hanya layak dijawab oleh Ismail Sabri.
“Semasa mesyuarat Biro Politik tadi, beliau ada sebut kerana (kami) tanya apa yang dimaksudkan oleh Seri Paduka Baginda.
“Saya rasa beliau akan jawab dalam masa sehari dua lagi,” katanya ketika ditemui di Menara Dato Onn di sini hari ini.
Beliau berkata demikian ketika diminta mengulas mengenai kenyataan yang dikeluarkan Istana Negara hari ini.
Datuk Pengelola Bijaya Diraja Istana Negara, Datuk Seri Ahmad Fadil Shamsuddin berkata, Seri Paduka Baginda menzahirkan rasa kecewa dengan perkembangan politik semasa.

Menurutnya, Baginda tidak mempunyai pilihan selain memperkenankan permintaan Perdana Menteri bagi memulangkan kembali mandat kepada rakyat.
Dalam pada itu, ahli Majlis Kerja Tertinggi (MKT) UMNO, Datuk Seri Ab. Rauf Yusoh berkata, pertemuan (Biro Politik) petang tadi hanya memfokuskan kepada usul Pilihan Raya Umum ke-15 (PRU-15).
“Sudah tentu kita fokus menang PRU-15 dan kita minta jentera di semua peringkat bersedia dan merancang dengan lebih teratur,” jelasnya.
Terdahulu Kosmo! melaporkan Ismail Sabri meninggalkan pejabatnya kira-kira pukul 4.47 petang bagi menghadiri mesyuarat Biro Politik UMNO di Pusat Dagangan Dunia Kuala Lumpur (WTCKL).
Mesyuarat berkenaan dijadualkan berlangsung pukul 5 petang tadi sebelum disusuli Mesyuarat Khas Kerja Tertinggi (MKT) UMNO pada sebelah malam. – KOSMO! ONLINE.


DUN Kedah tidak akan dibubarkan dalam masa terdekat – Muhammad Sanusi
Oleh MOHD. RAFIE AZIMI

10 Oktober 2022, 8:19 pm
ALOR SETAR – Menteri Besar Kedah, Datuk Seri Muhammad Sanusi Md. Nor memaklumkan Dewan Undangan Negeri (DUN) Kedah tidak akan dibubarkan dalam masa terdekat.
Katanya, perkara itu telah diputuskan Pas sebelum ini dan sebarang perubahan juga hanya diputuskan parti.
“Parti dah buat keputusan dan jika ada perubahan juga, parti yang akan putuskan,” katanya di sini hari ini.
Jumaat lalu Muhammad Sanusi telah membuat penegasan bahawa DUN Kedah tidak akan dibubarkan sebelum Mac 2023 meskipun Parlimen dibubarkan untuk memberi laluan kepada Pilihan Raya Umum Ke-15 lebih awal.
Menurutnya, perkara itu telah disembah maklum kepada Sultan Kedah, Sultan Sallehuddin Sultan Badlishah sewaku menghadap secara dalam talian, Selasa lalu.
Katanya, tuanku telah bertitah bahawa perkara itu terletak di bawah kuasa Menteri Besar dengan baginda turut memulangkan kepada dirinya untuk membuat pertimbangan.

Terdahulu ketika mengumumkan pembubaran Parlimen hari ini, Perdana Menteri mengesyorkan ketua-ketua kerajaan negeri kecuali Sabah, Sarawak, Melaka dan Johor supaya mengambil tindakan sewajarnya bagi membubarkan DUN masing-masing.
Tindakan itu bagi membolehkan Pilihan Raya Negeri (PRN) diadakan serentak bagi memastikan rakat tidak terbeban selain kelancaran proses demokrasi serta menjimatkan kos. – KOSMO! ONLINE


Badak sumbu lintas jalan, cedera dilanggar lori
Oleh KOSMO!

10 Oktober 2022, 8:30 pm
NEW DELHI – Seekor badak sumbu dirakam menerpa ke arah sebuah lori yang sedang memecut laju di sebatang jalan di India, lapor akhbar Metro UK semalam.
Ketika kejadian, haiwan itu kelihatan cuba melintas jalan dengan berlari ke arah lori tersebut ketika pemandunya berusaha untuk mengelak pelanggaran.
Ia tiba-tiba meluru ke jalan raya sebelum kepalanya berlanggar dengan lori dan badannya berpusing ke kanan.
Selepas berhenti bergerak seketika, ia cuba berdiri dan berlari masuk ke hutan.
Badak sumbu itu pada awalnya didapati tidak mengalami kecederaan tetapi kemudian dilihat bergelut untuk berdiri.
Tahap kecederaan badak sumbu itu tidak didedahkan tetapi renjer hutan di Taman Negara Kaziranga di negeri Assam sedang berusaha mencarinya.

Polis dikatakan telah menahan kenderaan itu selepas kejadian tersebut sebelum menyaman  pemandunya. – Agensi


PRU-15 : P. Pinang belum buat keputusan bubar DUN
Oleh SAFINA RAMLI

10 Oktober 2022, 8:39 pm
GEORGE TOWN – Kerajaan negeri Pulau Pinang belum memberi kata putus sama ada mahu membubarkan Dewan Undangan Negeri (DUN) atau tidak susulan pembubaran Parlimen bagi mengadakan Pilihan Raya Umum Ke-15 (PRU-15).
Ketua Menteri, Chow Kon Yeow berkata, DAP negeri telah menilai keadaan semasa dan telah mengambil keputusan yang akan dirujuk kepada mesyuarat Jawatankuasa Tertinggi Pakatan Harapan (PH) Pusat yang akan bermesyuarat malam esok.
“Kita perlu menunggu keputusan Jawatankuasa Teringgi PH Pusat sama ada DUN Pulau Pinang akan dicadangkan bubar atau tidak.
“Keputusan itu juga akan dibuat selepas mesyuarat PH negeri, selepas Jawatankuasa Eksekutif DAP, kemungkinan besar selepas PH Pusat ada beberapa peringkat lagi, Ismail Sabri juga melalui beberapa peringkat,” katanya ketika ditemui di Wisma DAP Pulau Pinang di sini hari ini.
Perdana Menteri, Datuk Seri Ismail Sabri Yaakob mengumumkan Parlimen dibubarkan berkuat kuasa hari ini untuk memberi laluan kepada PRU-15.
Ismail Sabri mengumumkan perkara itu secara langsung menerusi saluran televisyen tempatan pukul 3 petang tadi.

Dalam pada itu, ketika diminta mengulas mengenai apa keputusan mesyuarat DAP negeri hari ini, Kon Yeow berkata, keputusan sama ada DUN Pulau Pinang akan dibubarkan atau tidak akan diumumkan dalam minggu ini.
“Mungkin keputusan dibuat dalam beberapa hari lagi dalam minggu ini juga,” katanya.
Kon Yeow yang juga Pengerusi DAP Pulau Pinang berkata, pihaknya juga akan memanggil satu mesyuarat bersama PH Pulau Pinang untuk menilai isu berkaitan pembubaran DUN Pulau Pinang atau tidak.
”Kita belum ada mesyuarat melibatkan kerajaan negeri, cuma ada mesyuarat DAP, esok kita akan panggil mesyuarat PH negeri bagi menilai isu sama,” tambahnya. -KOSMO! ONLINE.


Parlimen bubar hari ini | 15 MINIT MMTV 10 Oktober 2022
Oleh KOSMO!

10 Oktober 2022, 7:51 pm


Bubar DUN : Pas akan bermesyuarat esok
Oleh MOHD AZLI ADLAN

10 Oktober 2022, 8:33 pm
KUALA TERENGGANU – Pembubaran Dewan Undangan Negeri (DUN) Terengganu akan bergantung kepada keputusan mesyuarat Jawatankuasa Harian Pas yang akan diadakan esok.
Mesyuarat tersebut dijadual diadakan di Kuala Lumpur.
Menteri Besar Terengganu, Datuk Seri Dr. Ahmad Samsuri Mokhtar berkata, Pas sebelum ini telah berulang kali menegaskan Pilihan Raya Umum ke-15 (PRU-15) tidak sesuai diadakan pada musim banjir.
“Tinjauan awam menunjukkan lebih dua pertiga rakyat tidak bersetuju PRU-15 diadakan pada ketika ini.
“Rakyat boleh membuat berbagai andaian tentang tujuan dan kehendak pembubaran (Parlimen) ini,” katanya dalam satu kenyataan di sini hari ini.
Terdahulu, Perdana Menteri, Datuk Seri Ismail Sabri Yaakob telah mengumumkan pembubaran Parlimen berkuat kuasa hari ini bagi memberi laluan kepada Pilihan Raya Umum ke-15 (PRU-15) selepas diperkenan Yang di-Pertuan Agong.

Beliau juga mengesyorkan kerajaan-kerajaan negeri selain Sabah, Sarawak, Melaka dan Johor turut mendapat perkenan untuk membubarkan DUN masing-masing.
Dalam pada itu. Presiden Pas, Tan Sri Abdul Hadi Awang memberitahu parti itu pada kelmarin telah memutuskan DUN bagi tiga negeri iaitu Terengganu, Kelantan dan Kedah tidak dibubarkan sebelum bulan Mac tahun depan. – KOSMO! ONLINE.


Lelaki ‘lalok’, buat kecoh dalam pesawat selepas makan ‘cendawan ajaib’
Oleh KOSMO!

10 Oktober 2022, 7:00 pm
WASHINGTON – Seorang penumpang yang berhalusinasi mencetuskan kekecohan dalam sebuah pesawat milik syarikat penerbangan United Airlines semasa penerbangan dari Miami ke Washington Selasa lalu, lapor akhbar New York Post.
Ketika kejadian, Cherruy Sevilla didakwa menjerit, mempamerkan tingkah laku tidak terkawal dan menyerang seorang pramugari, demikian menurut afidavit yang difailkan di Mahkamah Daerah Virginia Rabu lepas.
Lelaki itu didakwa mengambil dadah jenis Psilocybin atau lebih dikenali sebagai ‘cendawan ajaib’ selepas Biro Siasatan Persekutuan (FBI) menahannya sebaik sahaja pesawat itu mendarat di Lapangan Terbang Dulles, utara Virginia.
Sevilla yang mendakwa pernah mengambil dadah itu sebelum ini tidak terkejut apabila berkelakuan sedemikian, kata pihak berkuasa.
Kekecohan tersebut berlaku selepas sejam penerbangan dan berakhir dengan lelaki itu menjerit sesuatu yang tidak jelas sambil tangannya digari, demikian menurut kertas pertuduhan.
Lelaki itu dikatakan merayau di sekitar pesawat, berlari di lorong, bertepuk tangan dengan kuat dan memegang lengan seorang penumpang wanita.

Apabila seorang pramugari meminta dia kembali ke tempat duduknya, Sevilla menyerangnya sebelum menolak penumpang lain termasuk seorang pegawai penguatkuasa undang-undang di dalam pesawat, kata pihak berkuasa.
Sevilla menghabiskan tempoh penerbangan dengan menjerit perkataan lucah sambil diawasi pegawai dan seorang pramugari.
Dia dijadualkan menghadiri perbicaraan pada Khamis ini. – Agensi


Kabinet interim berfungsi secara automatik
Oleh ZULKIFLI MANZOR

10 Oktober 2022, 5:40 pm
KUALA LUMPUR – Kabinet berfungsi secara automatik dibawah kerajaan interim susulan pembubaran Parlimen bagi penggal ke-14 hari ini.
Penganalisis politik Universiti Malaya Prof. Madya Dr. Awang Azman Awang Pawi berkata, Datuk Seri Ismail Sabri Yaakob kini merupakan Perdana Menteri kerajaan interim.
“Keadaan ini berbeza pada 2020 apabila Yang di-Pertuan Agong memperkenan Tun Dr. Mahathir Mohamad sebagai Perdana Menteri interim.
“Keadaan ketika itu lain suasananya kerana Parlimen tidak dibubar,” katanya ketika dihubungi Kosmo! di sini hari ini.
Terdahulu, Ismail Sabri sebentar tadi mengumumkan pembubaran Parlimen bagi memberi laluan kepada Pilihan Raya Umum Ke-15 selepas mendapat perkenan Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Awang Azman berkata, kerajaan interim masih berkuasa, bagaimanapun terbatas kepada apa yang telah diperuntukkan dalam Bajet 2022.

Menurut beliau, kerajaan interim tidak boleh mengumumkan peruntukan baharu, namun boleh mengumumkan bantuan kepada rakyat berdasarkan kelulusan belanjawan tahun ini.
“Perdana Menteri interim akan memastikan kerajaan berfungsi. Mesyuarat rasmi negara pun boleh dipengerusikan,” jelasnya. – KOSMO! ONLINE


PH Selangor bincang persediaan parlimen PRU-15
Oleh MOHAMAD NAUFAL MOHAMAD IDRIS

10 Oktober 2022, 5:17 pm
SHAH ALAM- Pakatan Harapan (PH) Selangor akan mengadakan mesyuarat bagi membicangkan isu berhubung Pilihan Raya Umum ke-15 (PRU-15) esok.
Pengerusi Jawatankuasa Tetap Generasi Muda, Sukan dan Modal Insan Selangor, Mohd. Khairuddin Othman berkata, perbincangan tersebut bagaimanapun hanya menjurus kepada 22 kawasan Parlimen Selangor sahaja.
Beliau yang juga Ahli Dewan Undangan Negeri (ADUN) Paya Jaras menegaskan ini susulan pengumuman pembubaran Parlimen yang dibuat Perdana Menteri, Datuk Seri Ismail Sabri Yaakob hari ini.
“Buat waktu ini, PH Selangor tidak akan bubarkan Dewan Undangan Negeri (DUN) Selangor dan Menteri Besar Selangor, Datuk Seri Amirudin Shari telah maklum perkara ini.
“Semua pimpinan tertinggi PH Selangor dijangka hadir pada mesyuarat itu,” katanya ringkas ketika dihubungi hari ini.
Untuk rekod, PH memiliki 16 kerusi Parlimen di Selangor manakala Parti Pribumi Bersatu Malaysia (Bersatu) dengan tiga kerusi diikuti Parti Bangsa Malaysia (PBM) sebanyak dua kerusi dan Barisan Nasional (1).

Terdahulu Kosmo! Online melaporkan Ismail Sabri mengumumkan pembubaran Parlimen berkuat kuasa hari ini bagi memberi laluan kepada PRU-15 diadakan dalam masa terdekat.
Pembubaran tersebut adalah susulan daripada sesi menghadap Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara semalam. -KOSMO!ONLINE


Ismail Sabri tinggalkan pejabat, hadiri mesyuarat Biro Politik UMNO
Oleh MOHD RIDZAUDDIN ROSLAN

10 Oktober 2022, 5:06 pm
PUTRAJAYA – Perdana Menteri, Datuk Seri Ismail Sabri Yaakob meninggalkan pejabatnya di sini kira-kira pukul 4.47 petang tadi bagi menghadiri mesyuarat Biro Politik UMNO di Pusat Dagangan Dunia Kuala Lumpur (WTCKL).
Mesyuarat berkenaan dijadualkan berlangsung pada pukul 5 petang ini sebelum disusuli Mesyuarat Khas Kerja Tertinggi (MKT) UMNO pada sebelah malam.
“Saya sudah umum (pembubaran parlimen), saya nak pergi mesyuarat Biro Politik UMNO,” katanya ringkas ketika ditemui di sini tadi.
Terdahulu, Ismail Sabri mengumumkan pembubaran Parlimen selepas mendapat perkenan Yang di-Pertuan Agong, Al-Sultan Abdullah Riayatuddin Al-Mustafa Billah Shah.
Perdana Menteri berkata, keputusan itu diputuskan selepas beliau menghadap Al Sultan Abdullah kelmarin bagi menyembah warkah permintaan mengenai pembubaran berkenaan.
Bagaimanapun, tarikh pelaksanaan Pilihan Raya Umum ke-15 akan ditentukan Suruhanjaya Pilihan Raya kelak. – KOSMO! ONLINE


Majlis Dewan Rakyat, Kamar Khas dibatalkan serta-merta
Oleh KOSMO!

10 Oktober 2022, 5:55 pm
PETALING JAYA – Persidangan Majlis Dewan Rakyat dan Kamar Khas yang dijadualkan sebelum ini dibatalkan selaras dengan pembubaran Parlimen ke-14.
Yang Dipertua Dewan Rakyat, Tan Sri Azhar Azizan Harun berkata, turut dibatalkan adalah mesyuarat Jawatankuasa Pilihan dan Jawatankuasa Pilihan Khas.
“Saya telah menerima Proklamasi Perisytiharan Pembubaran Parlimen Ke-14 berkuat kuasa hari ini yang ditandatangani Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada menjalankan kuasa yang diberikan kepada Baginda di bawah Perkara 55(2) Perlembagaan Persekutuan.
“Justeru, urusan lanjut akan terletak kepada bidang kuasa pihak Suruhanjaya Pilihan Raya untuk melaksanakan proses pilihan raya umum, “katanya dalam satu kenyataan di sini hari ini.
Terdahulu, Azhar ketika dihubungi Kosmo! mengesahkan Sidang Dewan Rakyat yang dijadual bersambung esok tidak akan diteruskan susulan pengumuman pembubaran Parlimen oleh Perdana Menteri, Datuk Seri Ismail Sabri Yaakob hari ini.
Menurut beliau, Sidang Dewan Rakyat akan kembali diadakan selepas Pilhan Raya Umum ke-15 (PRU-15) selepas kerajaan baharu ditubuhkan.

Sebelum itu, Ismail Sabri mengumumkan pembubaran Parlimen berkuat kuasa hari ini bagi pada memberi laluan PRU-15 diadakan dalam masa terdekat.
Pengumuman tersebut dibuat oleh Perdana Menteri menerusi satu perutusan khas yang diadakan secara langsung di beberapa stesen televisyen dan semua platform media sosial.- KOSMO! ONLINE.


DUN Kelantan tidak akan dibubarkan
Oleh MUHAMMAD AYMAN GHAFFA

10 Oktober 2022, 5:11 pm
KOTA BHARU – Kelantan tidak akan membubarkan Dewan Undangan Negeri (DUN) meskipun Perdana Menteri, Datuk Seri Ismail Sabri Yaakob mengumumkan pembubaran Parlimen berkuat kuasa hari ini bagi memberi laluan kepada Pilihan Raya Umum ke-15 (PRU-15)
Timbalan Menteri Besar Kelantan, Datuk Mohd. Amar Nik Abdullah berkata, kerajaan negeri Kelantan mengambil langkah itu selepas berpegang teguh dengan keputusan yang diputuskan oleh Pas sebelum ini.
Menurutnya, ketetapan itu selari dengan keputusan asal yang diputuskan oleh pucuk pimpinan tertinggi untuk tidak membubarkan DUN di bawah pemerintahan parti berkenaan iaitu Kelantan, Terengganu dan Kedah sehingga tamat penggal tahun depan.
“Pas setakat ini masih kekal dengan pendirian untuk tidak membubarkan DUN kecuali ada perubahan pada masa akan datang.
“DUN di Kelantan paling cepat akan dibubarkan pada Mac tahun hadapan. Meskipun Parlimen di bubarkan, namun gerak kerja kempen tetapi dilakukan di kawasan DUN,” katanya ketika ditemui pemberita di pejabatnya di Kompleks Kota Darulnaim di sini hari ini.
Mohd. Amar yang juga Pesuruhjaya Pas Kelantan berkata, Pas menghormati keputusan yang dibuat oleh Perdana Menteri, Datuk Seri Ismail Sabri Yaacob selepas mendapat perkenan daripada Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk membubarkan Parlimen.

Katanya, parti itu secara dasarnya berpandangan PRU-15 tidak patut dilaksanakan apabila ekonomi negara belum pulih dan bakal berdepan banjir tidak lama lagi.
Terdahulu, Ismail Sabri mengumumkan pembubaran Parlimen berkuat kuasa hari ini bagi memberi laluan kepada PRU-15 diadakan dalam masa terdekat.
Pengumuman tersebut dibuat oleh Ismail Sabri menerusi satu perutusan khas yang disiarkan secara langsung di beberapa stesen televisyen dan semua platform media sosial.
Ismail Sabri berkata, pembubaran tersebut adalah susulan daripada sesi menghadap Yang di-Pertuan Agong di Istana Negara semalam. – KOSMO! ONLINE


Kerajaan Perlis tunggu perkenan Raja bagi pembubaran DUN
Oleh ASYRAF MUHAMMAD

10 Oktober 2022, 5:09 pm
KANGAR – Kerajaan Negeri Perlis menanti perkenan Istana Arau bagi membubarkan Dewan Undangan Negeri (DUN) dalam masa terdekat.
Menteri Besar Perlis, Datuk Seri Azlan Man berkata, buat masa ini pihaknya sedang menunggu tarikh bagi pembubaran DUN atas perkenan Raja Perlis, Tuanku Syed Sirajuddin Jamalullail.
“Kita tunggu tuanku bagi tarikh (untuk pembubaran DUN),” katanya ringkas ketika dihubungi di sini hari ini.
Sebelum ini, Azlan pernah menyatakan bahawa kerajaan negeri akan turut membubarkan DUN sekiranya Parlimen dibubarkan bagi membolehkan Pilihan Raya Umum Ke-15 (PRU-15) diadakan pada bila-bila masa.
Bagaimanapun, beliau berkata, perkara itu bergantung atas perkenan Raja Perlis. – KOSMO! ONLINE


Model jelita disuntik racun, mayat disimen dan dibuang di gurun
Oleh KOSMO!

10 Oktober 2022, 5:00 pm
LAS VEGAS, NEVADA – Seorang model popular di  negeri Nevada, Amerika Syarikat mati selepas disuntik  asid muriatik sebelum mayatnya disimen di dalam bancuhan konkrit serta dibuang di sebuah kawasan gurun, lapor akhbar Daily Star semalam.
Esmeralda Gonzalez, 24, dilaporkan diikat pada tiang katil sebelum disuntik dengan bahan pencuci kolam renang oleh suspek, Christopher Prestipino dan teman sebiliknya, Casanra Garrett, demikian menurut kertas pertuduhan mahkamah.
Pembunuhan itu dilaporkan berlaku pada Mei 2019 meskipun mayat mangsa masih belum ditemui sehingga kini.
Gadis itu dilaporkan hilang oleh saudara lelaki mangsa yang pergi ke rumahnya di Las Vegas. Dia  mendapati kediaman Esmeralda dalam keadaan seperti telah digeledah.
Orang ramai turut dilaporkan melihat model dengan lebih 300,000 pengikut di laman Instagram itu bersiar-siar di sekitar sebuah kawasan kejiranan sehari sebelum kematiannya sambil memakai kasut tumit tinggi dan pakaian dalam.
Pada awal  31 Mei 2019, Gonzales menerusi sistem televisyen tertutup (CCTV),  dirakam cuba membuka pintu sebuah rumah, tidak jauh dari kediaman suspek sebelum dia dipercayai pergi ke rumah suspek.

Menurut Timbalan Ketua Pendakwa Raya Daerah,  Pamela Weckerly, seorang saksi memberitahu bahawa Gonzalez berada di rumah Prestipino dan dia diberikan dadah jenis metamfetamin.
“Suspek tidak mengetahui bahawa mangsa mempunyai masalah mental dan gadis itu mula berkelakuan aneh serta meracau,” kata Weckerly.
Ketika ikatan Gonzalez dilepaskan, dia dilaporkan menumbuk muka Prestipino dan mengancam untuk menelefon polis.
Suspek kemudian mencekik wanita itu dan menyuntiknya dengan racun sebelum menyewa sebuah trak untuk membawa mayat Gonzalez yang disimen dalam konkrit sebelum dibuang di sebuah kawasan gurun.
Suspek kemudian dirujuk ke sebuah hospital psikiatri dan perbicaraan kes pembunuhan itu ditangguhkan. – Agensi


Lelaki maut ikut GPS pandu kereta lintas jambatan rosak
Oleh KOSMO!

10 Oktober 2022, 6:00 pm
WASHINGTON – Seorang lelaki di Carolina Utara, Amerika Syarikat (AS) maut selepas Sistem Penentu Kedudukan Global (GPS) membawanya ke sebuah jambatan yang runtuh sebelum jip mangsa terhumban ke dalam anak sungai, lapor akhbar New York Post semalam.
Bapa dua anak, Philip Paxson, 47, memandu jipnya pada waktu malam selepas menghadiri majlis sambutan hari lahir anak sulungnya di bandar Hickory pada hari kejadian. Dia dipandu oleh GPS ke sebuah jambatan runtuh akibat banjir pada Julai 2013.
“Ia adalah malam yang gelap dan hujan, dia mengikuti GPS yang membawanya menuruni jalan konkrit ke arah jambatan yang runtuh ke dalam sungai.
“Dia akan sangat dirindui oleh keluarga dan rakan-rakannya. Kemalangan itu boleh dielakkan. Kami bersedih atas kematiannya,” kata ibu mentua Paxson, Linda McPhee Koenig di laman  Facebook pada Selasa lalu.
Keluarga mendiang kini memberi perhatian kepada tragedi yang mereka percaya boleh diatasi dengan penyelenggaraan atau papan tanda dan penghadang bagi mengelakkan pemandu lain melalui jambatan itu.
“Jambatan itu musnah sejak sembilan tahun lalu dan tidak pernah dibaiki. Ia tidak dilengkapi sebarang papan tanda amaran atau halangan.

“Tiada siapa bertanggungjawab untuk membaikinya dan kini dia (Paxson) menjadi mangsa. Tolong doakan kami sekeluarga dalam masa yang sukar ini,” kata keluarga mendiang.
Pihak berkuasa bersama Peronda Lebuh Raya Negeri Carolina bertindak balas terhadap satu laporan mengenai kenderaan terbalik di sebatang anak sungai di Catawba County, lapor saluran televisyen WCNC. – Agensi


Agong harap PRU-15 diadakan segera
Oleh NUR ALWANI ZAFIRAH KHAIRUL

10 Oktober 2022, 5:31 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan harapan agar Suruhanjaya Pilihan Raya (SPR) menjalankan Pilihan Raya Umum Ke-15 (PRU-15) dalam tempoh terdekat dengan mengambil kira Monsun Timur Laut yang diramal bermula pertengahan November depan.
Perkara itu dimaklumkan Datuk Pengelola Bijaya Diraja, Datuk Indera Ahmad Fadil Shamsuddin dalam satu kenyataan yang dikeluarkan Istana Negara hari ini.
Ahmad Fadil berkata, Seri Paduka Baginda telah berkenan menerima menghadap Perdana Menteri, Datuk Seri Ismail Sabri Yaakob di Istana Negara, semalam.
“Dalam sesi menghadap yang tidak berjadual bermula pada pukul 12.00 tengah hari itu, Ismail Sabri telah mengemukakan sembah permintaan beliau untuk perkenan Seri Paduka Baginda bagi pembubaran Parlimen ke-14 berkuatkuasa pada 10 Oktober 2022.
“Setelah memperhalusi permintaan tersebut, maka Seri Paduka Baginda selaras dengan kuasa-kuasa Baginda sebagai Yang di-Pertuan Agong sepertimana yang termaktub di bawah Perkara 40(2)(b) dan Perkara 55(2) Perlembagaan Persekutuan telah memperkenankan permintaan Perdana Menteri bagi pembubaran Parlimen ke-14,” katanya.
Tambahnya lagi, Seri Paduka Baginda menzahirkan rasa kecewa dengan perkembangan politik semasa dan Baginda tidak mempunyai pilihan selain memperkenankan permintaan Perdana Menteri bagi memulangkan kembali mandat kepada rakyat untuk memilih kerajaan yang stabil.

“Seri Paduka Baginda menegaskan bahawa negara yang kukuh adalah penting bagi menjamin kestabilan politik dan kemakmuran ekonomi yang berterusan demi kesejahteraan negara dan rakyat, secara keseluruhannya.
“Seri Paduka Baginda mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk musibah, khususnya bencana banjir,” ujarnya. – KOSMO! ONLINE.


Pemilik stesen minyak hilang jam tangan Rolex bernilai RM49,500
Oleh OTHMAN YAHAYA

10 Oktober 2022, 6:05 pm
SUNGAI PETANI – Seorang pemilik sebuah stesen minyak di sini kerugian kira-kira RM49,500 apabila jam tangan jenama Rolex miliknya disedari hilang pada pagi kelmarin.
Kehilangan jam itu disedari individu berusia 65 tahun terbabit semasa dia berada di rumahnya di sebuah kawasan perumahan elit di daerah Kuala Muda kira-kira pukul 10 pagi kelmarin.
Ketua Polis Daerah Kuala Muda, Asisten Komisioner Zaidy Che Hassan berkata, warga emas terbabit mengesyaki jam tangannya dicuri dua lelaki yang datang menghantar tilam dipesan sehari sebelum kejadian.
“Semasa dua pekerja perabot itu datang menghantar tilam yang dibeli peniaga itu, hanya isterinya sahaja yang berada di rumah.
“Keesokan harinya, warga emas itu yang juga merupakan pemilik sebuah ladang kelapa sawit dan isterinya baru menyedari jam tangan berwarna emas diletakkan di atas piano di tepi tangga rumah mereka hilang,” katanya di sini hari ini.
Menurut Zaidy, selepas menerima laporan berhubung kejadian dan siasatan dilakukan, polis menahan dua pekerja kedai perabot itu yang terdiri daripada seorang penduduk tempatan dan seorang warga Bangladesh.

“Suspek lelaki tempatan berusia 50 tahun manakala warga Bangladesh berusia 51 tahun dan dia mempunyai permit kerja yang sah.
“Walau bagaimanapun pemeriksaan dijalankan di rumah lelaki tempatan dan asrama warga Bangladesh itu tidak menemui jam berkenaan dan kita masih menjalankan siasatan,” katanya.
Tambahnya, pihaknya kini dalam proses memohon perintah reman untuk membolehkan dua suspek ditahan untuk membantu siasatan di bawah Seksyen 380 Kanun Keseksaan. – KOSMO! ONLINE.


Semakin ramai wanita tangguh kehamilan demi kerjaya
Oleh KOSMO!

10 Oktober 2022, 4:06 pm
LONDON – Satu kajian di Britain mendapati kaum wanita kini cenderung memilih untuk menangguhkan kehamilan bagi memberi tumpuan kepada kerjaya mereka, lapor portal berita MailOnline semalam.
Kajian tersebut dilakukan pasukan penyelidik dari Kolej Universiti London dan melibatkan  411 responden.
Mereka diberikan senarai 11 pilihan yang bertanyakan soalan berkenaan tiga perkara utama  dalam menentukan umur untuk mula bergelar ibu.
Hasilnya mendapati bahawa umur 30 tahun merupakan usia purata yang difikirkan  sesuai untuk menimang cahaya mata buat kali pertama.
Kerjaya menjadi faktor utama kepada keputusan tersebut, diikuti dengan perasaan bersedia serta situasi kewangan.
Hampir separuh daripada wanita terbabit apabila ditanya mengenai umur ideal untuk bergelar ibu dan mengapa mereka memilihnya, mereka  menjawab bahawa  ingin membina kerjaya  terlebih dahulu.

Sebagai perbandingan, hanya 37 peratus memilih usia untuk bergelar ibu berdasarkan situasi kewangan.
Kajian yang diterbitkan dalam jurnal Human Reproduction itu turut memetik pendapat seorang peserta yang berkata: “Saya bimbang mengenai sama ada saya  boleh mendapat anak dalam masa yang saya ada, tanpa memberi terlalu banyak tekanan kepada kerjaya saya.”
Selain itu, ramai peserta mengaku bahawa mereka ingin menikmati ‘kebebasan’ sebelum membuat keputusan untuk mempunyai anak.
“Saya mahu menikmati usia 30-an tanpa perlu mengutamakan sebarang tanggungjawab lain,” kata seorang peserta.
Beberapa statistik di Britain awal tahun ini turut mendedahkan bahawa lebih separuh wanita di negara itu tidak mempunyai anak pada usia 30 tahun. – Agensi


Parlimen sah bubar, berkuat kuasa hari ini
Oleh HARRITH HISHAM dan EDDY AQMAL MOHAMED HAMIDI

10 Oktober 2022, 3:16 pm
PETALING JAYA – Perdana Menteri, Datuk Seri Ismail Sabri Yaakob mengumumkan pembubaran Parlimen berkuat kuasa hari ini bagi memberi laluan kepada Pilihan Raya Umum ke-15 (PRU15) diadakan dalam masa terdekat.
Pengumuman tersebut dibuat oleh Ismail Sabri menerusi satu perutusan khas yang disiarkan secara langsung di beberapa stesen televisyen dan semua platform media sosial.
Ismail Sabri berkata, pembubaran tersebut adalah susulan daripada sesi menghadap Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara semalam.
“Tengah hari semalam, saya telah menghadap Kebawah Duli Yang Maha Mulia, Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan
menyembah warkah permintaan kepada baginda, mengenai pembubaran Parlimen Ke-14.
“Selaras dengan Perkara 40(2)(b) dan Perkara 55(2) Perlembagaan Persekutuan, Al-Sultan Abdullah telah bertindak menurut budi bicara baginda dengan memperkenankan permintaan saya, supaya Parlimen Ke-14 dibubarkan pada hari ini, Isnin 10 Oktober 2022,” katanya ketika berucap secara langsung dalam perutusan khas Perdana Menteri sebentar tadi.
Menurut beliau, ketua-ketua kerajaan negeri kecuali Kerajaan Negeri Sabah, Sarawak, Melaka dan Johor disyorkan agar membubarkan Dewan Undangan Negeri (DUN) masing-masing pada tarikh yang sama dengan Pilihan Raya Umum (PRU) Peringkat Parlimen, meskipun beberapa buah negeri telah memutuskan untuk tidak membubarkan DUN masing-masing.

“Ia wajar dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos.
“Penetapan tarikh-tarikh hari penamaan calon dan hari mengundi serta urusan-urusan lain yang berkaitan adalah tertakluk kepada keputusan Suruhanjaya Pilihan Raya (SPR),” ujar beliau.
Tambah Ismail Sabri, dengan pengumuman tersebut, mandat akan dipulangkan kepada rakyat dan mandat rakyat adalah penawar ampuh bagi negara menzahirkan kestabilan politik selain mewujudkan kerajaan teguh, stabil serta dihormati selepas Pilihan Raya Umum Ke-15 (PRU-15).
“Proses ini berlandaskan sistem Demokrasi Berparlimen dan Raja Berperlembagaan sebagai pasak pemerintahan sejak negara mencapai kemerdekaan.
“Pembubaran ini dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap,” katanya.
Mengulas lanjut, beliau berkata, rakyat Malaysia diharapkan dapat menggunakan kuasa yang ada pada mereka untuk memilih kerajaan yang mampu meneruskan pelaksanaan Bajet Keluarga Malaysia 2023, mengekalkan kestabilan politik, memulih dan mengukuh ekonomi serta mengekalkan keharmonian dan perpaduan Keluarga Malaysia yang berbilang agama, kaum dan etnik.
Menurut Perlembagaan Persekutuan, pilihan raya umum mesti diadakan sekali dalam setiap lima tahun dan dalam tempoh 60 hari selepas Parlimen dibubarkan. – KOSMO! ONLINE


Rizky Billar sudah jatuhkan talak buat Lesti Kejora
Oleh LIA OTHMAN

10 Oktober 2022, 4:25 pm
KONTROVERSI rumah tangga pasangan seberang, Lesti Kejora dan Rizky Billar terus hangat diperkatakan apabila pelakon itu didakwa sudah melafazkan talak kepada isterinya.
Peguamnya, Adek Erfil Manurung berkata, Rizky tidak sengaja melafazkan talak ketika pasangan itu sedang bertengkar.
“Mereka bergaduh pada pukul 5 pagi, Lesti mengamuk. Rizky kemudiannya ke bilik air bagi menenangkan diri.
“Ketika dia ke bilik air, Lesti terus mengamuk dan dia (Rizky) terus menjatuhkan talak satu kepada Lesti” ujar peguam.
Selepas itu, Lesti menjadi sangat emosi dan menarik leher suaminya hingga rantai Rizky terputus.
Adek berkata, perkara itu yang membuatkan Rizky bertindak menepis sehingga membuatkan Lesti terjatuh bukan dibanting seperti yang dilaporkan media.

Tambah Adek lagi, Rizky kemudiannya bimbang dengan talak yang disebut itu lalu mencari maklumat di internet berkaitan lafaz talak yang dilakukan terhadap isterinya.
Katanya lagi, Rizky mendapati status talak itu boleh gugur dengan melakukan hubungan suami isteri.
“Dia bangun pukul 8 pagi dan mencari maklumat di internet berkaitan dengan talak satu. Dia dapati boleh selesai dengan berhubungan suami isteri semua. Jadi biasa suami isteri melakukan hubungan selepas bertengkar” ujarnya.
Awal minggu lalu, pasangan selebriti popular ini mengejutkan industri hiburan apabila rumah tangga yang mereka yang selama ini dianggap bahagia rupa-rupanya tidak seindah digambarkan.
Rizky yang juga seorang pelakon itu didakwa bertindak agresif dengan memukul isterinya termasuk mencekik sehingga terjatuh ke lantai.
Pasangan itu mendirikan rumah tangga pada 19 Ogos 2021 dikurniakan seorang cahaya mata lelaki, Muhammad Leslar Al-Fatih Billar. – KOSMO! ONLINE


Sidang Dewan Rakyat ditangguh
Oleh AHMAD SHAHERMAN SHAMSURI

10 Oktober 2022, 3:48 pm
PETALING JAYA – Sidang Dewan Rakyat yang dijadual bersambung esok tidak akan diteruskan susulan pengumuman pembubaran Parlimen oleh Perdana Menteri, Datuk Seri Ismail Sabri Yaakob sebentar tadi.
Perkara itu disahkan, Yang Dipertua Dewan Rakyat, Tan Sri Azhar Azizan Harun ketika dihubungi Kosmo! hari ini.
Menurut beliau, Sidang Dewan Rakyat akan kembali diadakan selepas Pilhan Raya Umum ke-15 (PRU-15) selepas kerajaan baharu ditubuhkan.
“Tiada lagi sidang (Dewan Rakyat) sebab dah bubar habislah. Tak boleh bersidang lagi.
“Perdana Menteri ketika itu (selepas PRU-15) akan maklumkan Parlimen yang baharu dan persidangan pertama penggal pertama. Beliau juga (Perdana Menteri) akan maklum perkara itu kepada saya,” ujarnya.
Terdahulu, Ismail Sabri mengumumkan pembubaran Parlimen berkuat kuasa hari ini bagi pada memberi laluan PRU-15 diadakan dalam masa terdekat.

Pengumuman tersebut dibuat oleh Perdana Menteri menerusi satu perutusan khas yang diadakan secara langsung di beberapa stesen televisyen dan semua platform media sosial.
“Dengan ini saya ingin memaklumkan bahawa tengah hari semalam saya menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.
“Oleh itu, Seri Paduka Baginda telah memperkenankan permintaan saya bahawa parlimen dibubarkan hari ini pada Isnin, 10 Oktober 2022,” katanya pada sesi perutusan khas di Pejabat Perdana Menteri, Putrajaya, hari ini. – KOSMO! ONLINE.


DUN bawah BN bubar serentak PRU-15
Oleh ZULKIFLI MANZOR

10 Oktober 2022, 3:52 pm
KUALA LUMPUR – Dewan Undangan Negeri (DUN) di bawah pentadbiran Barisan Nasional (BN) akan dibubarkan serentak dengan pembubaran Parlimen bagi memberi laluan kepada Pilihan Raya Umum Ke-15 (PRU-15).
Pengerusi BN, Datuk Seri Dr Ahmad Zahid Hamidi berkata, DUN Melaka, Johor dan Sabah bagaimanapun tidak akan dibubarkan kerana belum mencapai tempoh matang.
“Kita tidak mahu Suruhanjaya Pilihan Raya (SPR) dibebankan dengan perbelanjaan yang tinggi jika Pilihan Raya Negeri (PRN) diadakan berasingan.
“Maka kami (BN) mengambil keputusan bahawa negeri-negeri yang berada di bawah BN tidak akan mengadakan PRN berasingan,” katanya.
Beliau berkata demikian pada sidang media selepas merasmikan Perhimpunan Agung MIC ke-76 di Pusat Pameran dan Perdagangan Antarabangsa Malaysia (MITEC) di sini hari ini. – KOSMO! ONLINE


Marrybrown buka lebih 40 cawangan tahun ini
Oleh MUHAMMAD SHAHIZAM TAZALI

10 Oktober 2022, 4:04 pm
ALOR GAJAH – Pengendali rangkaian restoran makanan segera, Marrybrown Sdn. Bhd. (Marrybrown) akan membuka beberapa cawangan baharu dalam masa terdekat, menjadikan jumlah keseluruhan restoran dibuka tahun ini melebihi 40 buah premis.
Pengasas dan Pengarah Urusannya, Nancy Liew berkata, jumlah itu jauh mengatasi sasaran awal iaitu sebanyak 30 restoran baharu setahun.
Jelasnya, dua lagi restoran akan di buka di Alor Gajah dan Krubong, pada November dan Disember depan, sekali gus meningkatkan jumlah keseluruhan cawangan Marrybrown di Melaka kepada sembilan buah.
“Tahun ini kami akan membuka beberapa buah lagi restoran baharu dalam masa terdekat menjadikan jumlah cawangan dibuka melebihi 40 premis.
“Lokasi lain adalah di Johor, Kelantan dan Terengganu. Kebanyakan restoran baharu yang dibuka tertumpu di sekitar Lembah Klang,” katanya ketika ditemui pada Majlis Perasmian Marrybrown Cawangan Masjid Tanah di sini, hari ini.
Nancy Liew
Mengulas lanjut mengenai prestasi syarikat, beliau optimis kedudukan Marrybrown akan terus kukuh tahun depan meskipun kelembapan ekonomi dunia dijangka berlaku.

Jelasnya, restoran itu sentiasa menawarkan harga yang munasabah dan berpatutan, disesuaikan mengikut keadaan semasa kuasa beli pelanggan.
“Situasi ini sama seperti ketika pandemik yang mana banyak perniagaan lain menghadapi masalah, tetapi industri makanan dan minuman terus berdaya tahan kerana pelanggan tetap mencari sesuatu untuk dimakan. Bezanya adalah di restoran mana dan julat harga yang boleh diterima.
“Saya tidak bimbang dengan perniagaan ini walaupun inflasi sudah berlaku dan kemelesetan yang semakin hampir, namun kami tetap perlu bekerja keras untuk mengekalkan harga dan mencipta pelbagai tawaran baharu kepada pelanggan.
“Saya yakin Marrybrown akan terus berada di landasan terbaik,” ujarnya.
Marrybrown merupakan jenama tempatan yang mengendalikan lebih 500 cawangan restoran di 16 buah negara seperti Singapura, Thailand, Brunei, India, China, Afrika, Asia Barat dan Sweden.


UMNO P. Pinang bersedia, letak 50 peratus calon muda
Oleh SITI NOR MAS ERAH AMRAN

10 Oktober 2022, 4:50 pm
SEBERANG PERAI – Barisan kepimpinan UMNO Pulau Pinang sudah bersedia menghadapi Pilihan Raya Umum Ke-15 (PRU-15) termasuk bakal menampilkan hampir 50 peratus calon muda pada kali ini.
Timbalan Pengerusi UMNO negeri, Datuk Shaikh Hussein Mydin berkata, pihaknya bersiap siaga untuk bertanding semua kerusi Parlimen dan Dewan Undangan Negeri (DUN) manakala pemilihan calon pula bakal ditetapkan dalam tempoh seminggu lagi.
“Ada eloknya jika jentera PRU-15 jalan (dilancarkan) serentak semasa mesyuarat peringkat bahagian masing-masing.
“Apa yang boleh saya katakan, hampir 50 peratus muka baharu bakal bertanding nama mereka akan diketahui dalam tempoh seminggu lagi.
“Mereka terdiri dalam kalangan profesional merangkumi orang lama yang kekal bertanding, pemuda dan wanita calon muka baharu,” katanya ketika dihubungi Kosmo! di sini hari ini.
Petang tadi, Perdana Menteri, Datuk Seri Ismail Sabri Yaakob mengumumkan Parlimen dibubarkan berkuat kuasa hari ini untuk memberi laluan kepada PRU-15.

Dalam pada itu, beliau berharap UMNO akan diberikan peluang untuk kembali menerajui kerajaan pusat. – KOSMO! ONLINE


Nilai hartanah luar bandar cecah RM1 juta
Oleh ABDUL RAZAK IDRIS

10 Oktober 2022, 2:59 pm
KUALA LANGAT- Pembangunan dilaksanakan Felcra Berhad di Selangor telah berjaya menaikkan nilai pasaran hartanah luar bandar sehingga ada mencecah RM1juta sehektar.
Menurut Menteri Pembangunan Luar Bandar, Datuk Seri Mahdzir Khalid, seluas 1,827.33 hektar tanah tanaman kelapa sawit berjaya dibangunkan yang memberikan manfaat kepada 2,274 orang peserta.
“Nilai pasaran hartanah ini meningkat naik menerusi proses perbandaran yang dilaksanakan oleh Kementerian Pembangunan Luar Bandar (KPLB) melalui Felcra Berhad.
“KPLB memfokuskan kepada pelaksanaan projek atau program ‘touch points’ yang dapat memberikan manfaat menyeluruh kepada rakyat menerusi pembangunan prasarana, ekonomi, perumahan dan pendidikan selaras meningkatkan kualiti masyarakat luar bandar,”katanya ketika berucap pada Karnival Mini Aspirasi Keluarga Malaysia di Kolej MARA Banting, hari ini.
Beliau memberitahu, kementeriannya telah menyalurkan peruntukan kepada Felcra Berhad hampir RM162juta menerusi Rancangan Boleh Pinda (Rolling Plan) dalam Rancangan Malaysia Ke-12 (RMK-12).
Jelas Mahdzir, ini dimanfaatkan untuk program-program menaik taraf infrastruktur ladang, ameniti sosial dan program ekonomi luar bandar.

Dalam perkembangan berlainan, beliau menegaskan Bajet 2023 untuk KPLB meningkat sebanyak 4 peratus atau hampir RM424.9 juta berbanding tahun 2022.
“Ini sekaligus menunjukkan komitmen kerajaan Keluarga Malaysia melaksanakan agenda kesejahteraan rakyat di luar bandar.
“Bajet itu adalah inklusif dan menyeluruh dalam memastikan tiada golongan yang tertinggal termasuk B40 dan warga luar bandar,” katanya. – KOSMO!ONLINE


Berakhir pentadbiran tiga Perdana Menteri dalam satu penggal
Oleh EDDY AQMAL MOHAMED HAMIDI

10 Oktober 2022, 4:31 pm
PUTRAJAYA – Pengumuman pembubaran Parlimen oleh Perdana Menteri, Datuk Seri Ismail Sabri Yaakob sebentar tadi sekaligus menandakan tamatnya siri pentadbiran tiga Perdana Menteri dalam satu penggal seperti yang terjadi sebelum ini.
Ismail Sabri berkata, Parlimen Penggal Ke-14 telah melakarkan warna suram kepada landskap politik negara.
“Belum pernah terpateri dalam sejarah, berlakunya pertukaran tiga Perdana Menteri dan kerajaan memerintah bersilih ganti dalam penggal yang sama. Ini memberi dampak memburuk terhadap sosio-politiko-ekonomi.
“Begitupun, percakaran tanpa henti antara pemain politik dapat dikekang daripada berterusan dengan membawa mereka ke meja rundingan bagi meredakan keadaan,” katanya ketika berucap secara langsung dalam perutusan khas Perdana Menteri sebentar tadi.
Beliau berkata, natijah semangat Keluarga Malaysia berteraskan keterangkuman, kebersamaan dan kesyukuran diterjemahkan melalui Memorandum Persefahaman (MoU) Transformasi dan Kestabilan Politik, antara kerajaan dan pembangkang.
“Ternyata, limpahan hikmah dan rahmat-Nya memanfaatkan seluruh Keluarga Malaysia,” ujar beliau.

Terdahulu, Ismail Sabri dilantik sebagai Perdana Menteri ke-9 selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada sesi Perbincangan Khas Raja-Raja Melayu di Istana Negara pada 20 Ogos tahun lalu.
Seri Paduka Baginda telah berkenan mewasalkan kepada Duli-Duli Yang Maha Mulia Raja-Raja Melayu proses pencalonan bakal Perdana Menteri baharu, susulan daripada peletakan jawatan Perdana Menteri ke-8, Tan Sri Muhyiddin Yasin pada 16 Ogos 2021.
Sebelum itu, pentadbiran kerajaan dipacu oleh Tun Dr. Mahathir Mohamad yang memegang jawatan Perdana Menteri Interim selepas meletakkan jawatan sebagai Perdana Menteri ke-7 pada 24 Februari 2020. – KOSMO! ONLINE


Bajet 2023: Perkeso komited laksana 5 inisiatif perlindungan sosial
Oleh TUAN NURHIDAYAH TUAN AB.GHANI

10 Oktober 2022, 4:24 pm
PETALING JAYA – Pertubuhan Keselamatan Sosial (Perkeso) menyambut baik perancangan yang diusulkan kerajaan dalam Bajet 2023 bagi melindungi kebajikan rakyat, terutama keselamatan sosial.
Inisiatif tersebut merangkumi bantuan padanan caruman kepada golongan bekerja sendiri, Program Insentif Penggajian, penambahbaikan Pusat Satelit MyFutureJobs di Pusat Transformasi Bandar (UTC) dan Pusat Penempatan Pekerjaan Kebangsaan, perlindungan kepada surirumah serta Program Saringan Kesihatan Perkeso.
Ketua Eksekutif Perkeso, Datuk Seri Dr. Mohammed Azman Aziz Mohammed berkata, bantuan padanan caruman melalui program SPS Padanan Carum akan diteruskan yang mana kerajaan bakal menanggung caruman Skim Keselamatan Sosial Pekerjaan Sendiri (SKSPS) sebanyak 80 peratus.
“Kerajaan juga memperuntukkan sebanyak RM150 juta untuk pembiayaan penuh caruman bagi orang bekerja sendiri (OBS) yang berkhidmat sebagai sukarelawan dalam sektor awam seperti Sukarelawan Pertahanan Awam (APM) dan Jabatan Sukarelawan Malaysia (RELA) serta perkhidmat rumah ibadat.
“Caruman mandatori SKSPS secara berperingkat juga dilaksanakan kepada semua faktor pekerjaan terutamanya dalam sektor-sektor yang berisiko tinggi seperti pengangkutan, pertanian, penternakan, perhutanan, perikanan dan kesenian,” katanya dalam kenyataan hari ini.
Mohammed Azman berkata, Program Insentif Penggajian pula bakal membuka peluang kerjaya lebih 70,000 di seluruh negara bagi mengurangkan kadar pengangguran.

“Insentif sebanyak RM600 hingga RM750 sebulan selama tiga bulan akan diberikan kepada majikan yang membuat pengambilan kerja seperti orang kelainan upaya (OKU), wanita, bekas banduan, pesara tentera, orang asli dan pekerja dalam sektor pelancongan.
“Bagi pekerja yang mendapat penempatan pekerjaan boleh memohon bantuan mobiliti, insentif kewangan sebanyak RM500 kepada pencari kerja di luar negeri bermastautin, manakala RM1,000 kepada mereka yang membuat penghijrahan jarak jauh,” ujarnya.
Jelasnya, selain penambahbaikan 13 Pusat Satelit MyFutureJobs di UTC seluruh negara, Perkeso bersama Pembangunan Sumber Manusia Berhad (HRD Corp) akan menubuhkan National Placement Centre sebagai pusat sehenti yang berfungsi sebagai ‘lifelong learning centre’.
“Program Kasih Suri Malaysia juga diteruskan serta diberi peruntukan sebanyak RM25 juta dimana suri rumah membuat caruman KWSP minimum RM60 layak memperoleh insentif padanan tambahan kerjaan bernilai sehingga RM600 setahun,” jelasnya.
Tambahnya, perkhidmatan saringan kesihatan terhadap golongan pekerja turut dilaksanakan bagi mengesan penyakit tidak berjangkit dan penyakit kritikal pada peringkat awal. – KOSMO! ONLINE